༄༅། །བདེ་མཆོག་ལཱུ་ཧི་པའི་བླ་མ་བརྒྱུད་པའི་རྣམ་ཐར་བཞུགས་སོ།། བླ་མ་དམ་པའི་ཞབས་ལ་སྤྱི་བོས་གུས་པས་ཕྱག་འཚལ་ལོ། །དེ་ལ་ཡང་དག་པར་རྫོགས་པའི་སངས་རྒྱས་ཀྱིས་དབང་བསྐུར་ཞིང་གསང་སྔགས་ཀྱི་ཐེག་པ་རྣམས་ཇི་ལྟ་བ་བཞིན་དུ་གཏད་པ་བྱང་ཆུབ་སེམས་དཔའ་ཕྱག་ན་རྡོ་རྗེ་ཡིན་ལ། དེས་དབང་བསྐུར་ཞིང་རྒྱུད་བྱིན་གྱིས་བརླབས་པས་ཡང་དག་པའི་གདམས་ངག་དང་རྒྱུད་གནང་བ་སློབ་དཔོན་ཆེན་པོ་བྲམ་ཟེ་ས་ར་ཧ་ཞེས་བྱ་བས་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་པ། འཛམ་བུའི་གླིང་དུ་ལོ་བཅོ་བརྒྱད་དུ་བཞུགས་པར་གྲགས་པ་དེ་ཡིན་ལ། སློབ་དཔོན་རྣལ་འབྱོར་གྱི་དབང་ཕྱུག་ས་ར་ཧ་ཆེན་པོའི་ལོ་རྒྱུས་ནི། ལྷོ་ཕྱོགས་ཀྱི་རྒྱུད་ན་བྲམ་ཟེའི་རིགས་མཆོག་དུ་གྱུར་པར་སྐྱེས་པར་རིག་པའི་གནས་བཅོ་བརྒྱད་སྒྲ་ངེས་པར་སྦྱོར་བ་དང་བཅས་པ་རིག་བྱེད་བཞིའི་ཕ་རོལ་དུ་ཕྱིན་པ་གཅིག་ཡིན་ལ། དེ་ལོ་བཅུ་བདུན་ལོན་པ་དང་ནམ་མཁའ་ལ་སྒྲ་གྲགས་པ། བྲམ་ཟེའི་ཁྱེའུ་ཁྱོད་འདི་ན་ཅི་བྱེད་ཕྱག་རྒྱ་ཆེན་མོར་སོང་ཞེས་སྒྲ་བྱུང་མ་ཐག་རྟོགས་པ་མཆོག་དུ་གྱུར་ནས་བྲམ་ཟེའི་བྱ་བ་བཏང་སྟེ། དཔལ་གྱི་རི་ལ་སོང་ངོ་། །དེར་ཕྱག་ན་རྡོ་རྗེས་སྤྲུལ་པའི་དཀྱིལ་འཁོར་དུ་དབང་བསྐུར་ཞིང་རྒྱུད་སྡེ་མཐའ་དག་གི་ལུང་བྱིན་ནས་དངོས་གྲུབ་ཀྱི་མཆོག་ཐོབ་སྟེ། དཔལ་གྱི་རི་དེར་ལོ་བརྒྱ་ཕྲག་འགའ་བཞུགས་ཏེ་མཚན་ས་ར་ཧ་ཞེས་གྲགས་ཏེ། ས་ནི་བཅས་པ་ཡིན་ལ། ར་ཧ་ནི་དགའ་བ་ཡིན་ལ་དགའ་བ་དང་བཅས་པ་ཞེས་བྱའོ། །དེ་ནས་ལྷོ་ཕྱོགས་ཀྱི་རྒྱུད་དེར་སེམས་ཅན་གྱི་དོན་གྱི་ཕྱིར་ཐ་མལ་པའི་གཟུགས་བཟུང་ནས། མདའ་མཁན་གྱི་ཆ་ལུགས་ཀྱིས་ལོ་བརྒྱ་ཕྲག་འགའ་བཞུགས་ཏེ། མཚན་ནི་ས་ར་ཧ་ཞེས་གྲགས་ཏེ། ས་ར་ནི་མདའ་ཡིན་ལ། ཧ་ནི་བསྣུན་པས་ཏེ་མདའ་བསྣུན་ཞེས་བྱའོ། །དེ་ནས་ཡང་དཔལ་ན་ལེནྡྲར་འཕགས་པ་གནས་བརྟན་པའི་སྡེར་རབ་ཏུ་བྱུང་ཏེ་མཚན་ར་ཧུ་ལ་བྷ་དྲ་ཞེས་གྲགས་ཏེ། སྒྲ་གཅན་འཛིན་བཟང་པོ་ཞེས་བྱ་སྟེ། པཎྜི་ཏའི་ཆ་ལུགས་བཟུང་ནས་མཁན་པོ་ཆེན་པོ་མཛད་ཅིང་ལོ་བརྒྱ་ཕྲག་བཞུགས་པ་ཡིན་ནོ། །དེ་ནས་རབ་ཏུ་བྱུང་བའི་རྟགས་དོར་ནས་དངོས་གྲུབ་ཐོབ་པའི་རྣལ་འབྱོར་པ་ཆེན་པོར་ཁས་བླངས་ནས་སེམས་ཅན་གྱི་དོན་མཛད་ཅིང་ལོ་བརྒྱ་ཕྲག་འགའ་བཞུགས་པ་ཡིན་ནོ། །ཐམས་ཅད་སྡོམ་པས་འཛམ་བུའི་གླིང་དུ་ལོ་བརྒྱ་ཕྲག་བཅུ་གཉིས་བཞུགས། དེ་ཕྱག་རྒྱ་ཆེན་པོར་བཞུད་དོ་གསུང་ངོ་། །བླ་མ་ཁ་ཅིག་གིས་ཞག་གསུམ་ན་ལུས་མ་སྤངས་པར་ཕྱག་རྒྱ་ཆེན་པོར་བཞུད་པ་དེའི་ཚེ། བས་མཐའ་གཅིག་ན་ཡི་དྭགས་མང་པོ་ངུ་ཞིང་འདུག་པ་གཟིགས་ཏེ། ཡི་དྭགས་རྣམས་ལ་ཅིའི་ཕྱིར་ངུ་ཞེས་དྲིས་སོ། །ཡི་དྭགས་རྣམས་ཀྱིས་བརྗོད་པ་རྣལ་འབྱོར་གྱི་དབང་ཕྱུག་ད་སྟེ་ཞག་གསུམ་ན་ཕྱག་རྒྱ་ཆེན་པོར་གཤེགས་ཏེ་ངུ་བ་ཡིན་ནོ། །ཕྱག་རྒྱ་ཆེན་པོར་འགྲོ་བ་ལ་ཅིའི་ཕྱིར་ངུ་ཞེས་དྲིས་པ་དང་། ཡི་དྭགས་རྣམས་ཀྱིས་བརྗོད་པ། ཁྱེད་ལུས་བོར་བར་གྱུར་ན། དེའི་སྤུར་སྦྱོར་བའི་དུད་བ་བདག་ཅག་ལ་ཕོག་ན་བདག་ཅག་ཡི་དྭགས་ཀྱི་འཇིག་རྟེན་ལས་ཐར་བར་འགྱུར་བ་ལས། ད་ཁྱོད་ལུས་མི་འདོར་བས་ཡི་དྭགས་ལས་མི་ཐར་བར་འགྱུར་བའི་ཕྱིར་ངུའོ་ཞེས་ཟེར་རོ། །དེ་ནས་སློབ་དཔོན་ཐུགས་རྗེ་སྐྱེས་ཏེ་སློབ་མའི་ཚོགས་རྣམས་བསྡུས་ནས། ང་ནི་ཞག་གསུམ་ན་ཕྱག་རྒྱ་ཆེན་པོར་འགྲོ་བ་ལས་ཡི་དྭགས་ཀྱི་དོན་དུ་ལུས་གཏང་སྟེ། ཁྱེད་ཀྱི་ཤིང་ཁུར་རློན་པ་དུ་མ་བསྡུས་ལ་ལུས་སྦྱོངས་ཤིག ཅེས་གསུངས་སོ། །དེ་ནས་རྫུ་འཕྲུལ་གྱིས་འཇིག་རྟེན་གྱི་ཁམས་ཀྱི་ཡི་དྭགས་ཐམས་ཅད་བསྡུས་ཏེ་སྤུར་སྦྱངས་པའི་དུད་བ་ལ་སྡོད་དུ་བཅུག་པས་འཇིག་རྟེན་གྱི་ཁམས་ཀྱི་ཡི་དྭགས་ཐམས་ཅད་གྲོང་སྟོངས་ཏེ། ལྷའི་འཇིག་རྟེན་དུ་སྐྱེས་སོ་ཞེས་གྲག་གོ །དེའང་དོ་ཧའི་མཇུག་ནས། དེ་བས། བདག་ཉིད་བོར་བར་བྱས་ན་རུང་། །ཞེས་བྱ་བའི་དོན་ཡང་འདི་ཡིན་ཞེས་གསུངས་སོ། །སློབ་དཔོན་བྲམ་ཟེ་ས་ར་ཧ་ཆེན་པོའི་ལོ་རྒྱུས་སོ། །དེས་དེ་བཞིན་དུ་བྱིན་གྱིས་བརླབས་ཤིང་གདམས་པ་ནི། སློབ་དཔོན་འཕགས་པ་ཀླུ་སྒྲུབ་ཅེས་བྱ་བ། ས་དང་པོ་ཆོས་ཉིད་བདེན་པ་མཐོང་བ་མདོ་སྡེ་དུ་མ་ནས་ལུང་བསྟན་པ་སྟོང་ཉིད་སྨྲ་བའི་སེང་གེར་གྲགས་པ། འདི་ཁ་ཅིག་ནི་དམན་པའི་རིགས་ལས་བྱུང་བ་ཡིན་ནོ། །ཞེས་ཟེར། ཁ་ཅིག་རྒྱལ་རིགས་ཡིན་ནོ་ཞེས་ཟེར། ཁ་ཅིག་བྲམ་ཟེའི་རིགས་ཡིན་ནོ་ཞེས་ཟེར་ཏེ། འདི་ནི་བྲམ་ཟེའི་རིགས་ལས་རྒྱལ་པོ་ཐོབ་པ་རིགས་རྣམས་ཀྱི་ནང་ནས་ཤིན་ཏུ་བཙུན་པ་གཅིག་ཡིན་ནོ། །དེའང་ལྷོ་ཕྱོགས་བྷེ་ཏའི་ཡུལ་གྱི་ལྷོ་ནུབ་སྐྱེད་མོས་ཚལ་ཞེས་བྱ་བའི་གྲོང་ཁྱེར་གཅིག་ཡོད་པའི་ནུབ་ཕྱོགས་སུ་སྐུ་འཁྲུངས་པ་ཡིན་ནོ། །དེའང་དཔལ་མགོན་པོ་མངོན་པར་འབྱུང་བའི་རྒྱུད་ལས། ལྷོ་ནུབ་ན་སྐྱེད་མོས་ཚལ་ཞེས་བྱ་བའི་གྲོང་ཁྱེར་དེའི་ནུབ་གཙུག་ཕུད་ཅན་ཞེས་བྱ་བའི་རྒྱལ་པོ་འབྱུང་བར་འགྱུར་རོ། །དེའི་བུ་དུག་འཕྲོག་པར་ནུས་པ་དེའི་མིང་སྡེ་ཚན་བཞིའི་ལྔ་པ་དབྱངས་ཀྱི་གཉིས་པས། བརྒྱན་པ་དང་། སྡེ་ཚན་དང་པོའི་གསུམ་པའི་མཐར་ཨརྫུ་ན་དང་ཡང་དག་པར་ལྡན་པའི་དགེ་སློང་སླས་བྱེ་བ་དང་ལྡན་པ་དང་། དེའི་སློབ་མ་དགེ་བསྙེན་གྱིས་བསྡམས་པས་དངོས་གྲུབ་བརྒྱད་ཀྱི་གཅིག་ཐོབ་པ་དང་། ཡང་སློབ་མ་གཞན་རྒྱལ་ཐབས་ལ་མཁས་པ་འབྱུང་བར་འགྱུར་ལ། དེའི་བུས་མགོ་བསླངས་ནས་མགོ་སྟེར་བར་འགྱུར་ལ། དེའི་དུས་ཀྱི་མཐར་སྐྱེས་བུ་གཅེར་བུ་མགོ་དང་ལྡན་པར་གྱུར་ནས། དེ་སྐྱེ་བ་ལ་སེམས་ཅན་ལ་ཕན་པ་དང་བདེ་བ་བྱེད་པར་འགྱུར་རོ་ཞེས་འབྱུང་བ་ཡིན་ནོ། །དེའི་ལོ་རྒྱུས་ཞིབ་དུ་བརྗོད་ན། བྲམ་ཟེའི་རྒྱལ་པོ་གཙུག་ཕུད་ཅན་ཞེས་བྱ་བ་དེ་ལ་བུ་མེད་པར་གྱུར་ནས་རྩིས་པ་རྣམས་ཀྱིས་རྩིས་བྱས་པས་དཀོན་མཆོག་ལ་མཆོད་པ་དང་། དགེ་འདུན་ལ་བསྙེན་བསྐུར་རྒྱ་ཆེན་པོ་བྱས་ཤིང་བྲམ་ཟེ་ལ་མཆོད་སྦྱིན་རྒྱ་ཆེན་པོ་བྱས་ན་བུ་གཅིག་མཐོང་བར་འགྱུར་མོད་ཀྱི། དེའང་ཞག་དྲུག་ན་འཆི་བར་འགྱུར་ཞེས་ཟེར་རོ། །དེ་བུ་ལ་ཤིན་ཏུ་སྲེད་པས་ཞག་དྲུག་ན་འཆི་ཡང་བུ་མཐོང་བ་རང་མཆོག་ཡིན་སྙམ་ནས་དཀོན་མཆོག་མཆོད་པ་ལ་སོགས་པ་བྱས་སོ། །དེ་ནས་བུ་གཅིག་བྱུང་བ་དང་བྲམ་ཟེ་རྣམས་བསགས་ནས་རྩིས་པས་སླར་ཡང་དཀོན་མཆོག་མཆོད་པ་ལ་སོགས་པ་བྱས་ནས་ཟླ་བ་དྲུག་འཚོ་ཟེར། ཡང་ཟླ་བ་དྲུག་ལོན་པ་དང་། བྲམ་ཟེ་རྣམས་བསགས་ནས་མཆོད་པ་བྱས་ནས་རྩིས་པས་དཀོན་མཆོག་མཆོད་པ་ལ་སོགས་པ་བྱས་ན་ལོ་དྲུག་འཚོ་ཞེས་ཟེར། དེ་ནས་ལོ་དྲུག་ལོན་པ་དང་། བྲམ་ཟེ་རྣམས་བསགས་ནས་རྩིས་པས། ཡང་དཀོན་མཆོག་མཆོད་པ་ལ་སོགས་པ་བྱས་ན་སླར་ཡང་ལོ་དྲུག་འཚོ་ཟེར་ནས། དཀོན་མཆོག་མཆོད་པ་ལ་སོགས་པ་རྒྱ་ཆེན་པོ་ནི་བྱས། ལོ་དྲུག་ལོན་ནས་རིགས་དབྱུང་ནི་བྱས་ནས། ཡོན་ཏན་སློབ་པའི་ཚེ་ཡི་གེ་དང་། རིག་བྱེད་དང་། ཉེ་བའི་རིག་བྱེད་དང་། སྒྲ་དང་། ཚད་མ་དང་། རིག་པའི་གནས་བཅོ་བརྒྱད་ལ་སོགས་པ་ཐམས་ཅད་ཐོགས་པ་མེད་པར་ལོབས་ནས། ལོ་བཅུ་གཉིས་འགྲོ་བ་ན་བྲམ་ཟེ་རྣམས་ཚོགས་ནས་རྩིས་བྱས་པ་དང་། ད་ནི་ཐབས་གང་གིས་ཀྱང་མི་འཚོ་སྟེ། ལོ་བཅུ་གཉིས་ཀྱི་མཇུག་ཏུ་འཆི་བར་འགྱུར་རོ་ཞེས་ཟེར། དེ་ནས་ཕ་མས་བསམ་པ། འདི་ལྟ་བུའི་རིགས་དང་། གཟུགས་དང་། ཤེས་རབ་དང་། ཡོན་ཏན་མཆོག་དུ་གྱུར་པས་འཇིག་རྟེན་གང་ན་ཡང་འགྲན་ཟླ་དང་བྲལ་བའི་བུ་རྙེད་ནས་འཆི་བ་མཐོང་བར་མི་ནུས་སོ་ཞེས་བསམ་ནས། ལོངས་སྤྱོད་དང་། འཁོར་མང་པོ་དང་བཅས་ཏེ་ཁྱེད་རྣམས་དཀོན་མཆོག་དང་། དགེ་འདུན་མཆོད་ཅིང་། བྲམ་ཟེ་ལ་མཆོད་སྦྱིན་དགེ་བའི་བཤེས་གཉེན་རྣམས་ལ་བསྙེན་བསྐུར་བྱེད་ཅིང་ཡུལ་ཀུན་ཏུ་རྒྱུ་ཞིང་སོང་ལ། ཁྱེའུ་འདི་གང་དུ་ཤི་བའི་ས་དེར་མཆོད་སྦྱིན་ཆེན་པོ་གྱིས་ཤིག་ཅེས་བརྗོད་ནས་བཏང་ངོ་། །དེ་ནས་སློབ་དཔོན་འཁོར་དང་བཅས་པ་ལྷོ་ཕྱོགས་ནས་ཡུལ་རྒྱུ་ཞིང་བྱོན་ཏེ་ཡུལ་དབུས་ཀྱི་གཙུག་ལག་ཁང་དཔལ་ན་ལེནྡྲར་བྱོན་ནོ། །སློབ་དཔོན་ས་ར་ཧ་ཆེན་པོ་རབ་ཏུ་བྱུང་བའི་དུས་ཀྱི་བྲང་ཁང་གི་སྒོ་དྲུང་ན་ཡར་ཤིས་པ་བརྗོད་པ་དང་རིག་བྱེད་སྟོན་ནོ། །སློབ་དཔོན་གྱིས་བྲམ་ཟེའི་ཁྱེའུ་ནང་དུ་ཞུགས་ཤིག་ཅེས་གསུངས་པས་ནང་དུ་ཞུགས་པ་དང་། ཕན་ཚུན་ལོ་རྒྱུས་མང་པོ་མཛད་དོ། །སློབ་དཔོན་གྱིས་གསུངས་པ། བྲམ་ཟེའི་ཁྱེའུ་རབ་ཏུ་བྱུང་བར་སྤྲོའམ་གསུངས་པ་རབ་ཏུ་འབྱུང་བར་སྤྲོ་མོད་ཀྱི་ལོང་མེད་དེ་བདག་གི་ཚེ་ནི་ཟླ་བ་འགའ་ལགས་སོ། །སློབ་དཔོན་གྱིས་གསུངས་པ། ཚེ་ཐུང་བས་མི་ཏོ་སྟེ་རབ་ཏུ་བྱུང་ཞིག་ཅེས་གསུངས་ནས། རབ་ཏུ་བྱུང་ནས། རིགས་སྔགས་ཀྱི་རྒྱལ་མོ་རྨ་བྱ་ཆེན་མོའི་དཀྱིལ་འཁོར་དུ་བཅུག་ནས་དབང་བསྐུར་ནས་ལོ་དྲུག་བརྒྱ་འཚོ་བར་བྱིན་གྱིས་བརླབས་སོ། །དེའང་བཅོམ་ལྡན་འདས་ཀྱིས་གསུངས་པ་དང་རྗེས་སུ་མཐུན་ཏེ། ལང་ཀར་གཤེགས་པ་ལས། ང་ནི་མྱ་ངན་འདས་གྱུར་ནས། །ལོ་ནི་བཞི་བརྒྱ་ལོན་པ་ན། །ལྷོ་ཕྱོགས་བྷེ་ཏའི་ཡུལ་དུ་ནི། །དགེ་སློང་དཔལ་ལྡན་ཞེས་གྲགས་པ། །དེ་མིང་ཀླུ་ཞེས་བོད་པ་སྟེ། །ཡོད་དང་མེད་པའི་ཕྱོགས་འཇིག་པ། །ངའི་བསྟན་ལ་རབ་གནས་ནས། །བདེ་ཆེན་ཐེག་པ་འདི་ལ་ནི། །རབ་ཏུ་དགའ་བའི་ས་བསྒྲུབས་ནས། །བདེ་བ་ཅན་དུ་དེ་འགྲོའོ། །ཞེས་གསུངས་པ་དང་། འཇམ་དཔལ་རྩ་བའི་རྒྱུད་ལས་ཀྱང་། དེ་པ་ང་འདས་ནས། །ལོ་ནི་བཞི་བརྒྱ་ལོན་པ་ན། །ཀླུ་ཞེས་བྱ་བའི་དགེ་སློང་དེ། །བསྟན་པ་འདི་ལ་དེ་དགའ་ཞིང་། །དགའ་བའི་ས་ནི་ཐོབ་པ་སྟེ། །ལོ་ནི་དྲུག་བརྒྱ་འཚོ་བར་འགྱུར། །བདག་ཉིད་ཆེན་པོ་དེ་གྲུབ་པ། །རྨ་བྱ་ཞེས་བྱའི་རིགས་སྔགས་སོ། །བསྟན་བཅོས་སྣ་ཚོགས་ཚིག་གི་དོན། །རང་བཞིན་མེད་དོན་དེ་ཉིད་རིག །གང་ཚེ་དེ་ཡི་ལུས་བོར་ནས། །བདེ་བ་ཅན་དུ་ཉེ་བར་སྐྱེ། །དེ་ནི་རིམ་གྱིས་སངས་རྒྱས་ཉིད། །ངེས་པར་ཡང་དག་རབ་གྲུབ་བྱེད། །ཅེས་གསུངས་སོ། །དེ་ལྟར་སློབ་དཔོན་དེས་ཤེས་བྱའི་དཀྱིལ་འཁོར་མ་ལུས་པར་མཁྱེན་ཅིང་ས་དང་པོ་མངོན་དུ་བྱས་ནས་ཐུགས་རྗེ་ཆེན་པོས་ལོ་དྲུག་བརྒྱའི་བར་དུ་སེམས་ཅན་གྱི་དོན་རྒྱ་ཆེན་པོ་མཛད་དེ། དབུ་དོན་དུ་གཉེར་བ་ལ་དབུ་གནང་སྟེ་བདེ་བ་ཅན་གཤེགས་སོ། །དབུ་ཇི་ལྟར་གནང་ཞེ་ན། སློབ་དཔོན་གྱི་སློབ་མ་རྒྱལ་པོ་བདེ་སྤྱོད་ཀྱི་བུ་ཡིན་ནོ། །ཞེས་ཀྱང་ཟེར་རོ། །རྒྱལ་པོ་ས་ར་བྷ་ལའི་བུ་ཡིན་ནོ། །ཞེས་ཀྱང་ཟེར་ན། རྒྱལ་བུ་དེ་ལ་གོས་རིན་པོ་ཆེ་ཞིག་ཡོད་པ་འདི་ད་ལྟ་མི་གོན་ཏེ་རྒྱལ་ས་ཐོབ་པའི་དུས་སུ་གོན་ནོ། །ཞེས་ཟེར་རོ། །དེའི་མས་སྨྲས་པ། ཁྱོད་ཀྱིས་རྒྱལ་ས་མི་ཐོབ། ཁྱོད་ཀྱི་ཕ་མི་འཆིའོ། །ཅིའི་ཕྱིར་ཞེ་ན། འདི་ལ་སློབ་དཔོན་ཀླུ་སྒྲུབ་ཞེས་བྱ་བ་ཞིག་ཡོད། དེས་བྱིན་གྱིས་བརླབས་པའི་ཕྱིར་རོ། །དེ་ནམ་འཆི་ཞེ་ན་ཚེ་ལ་དབང་བའི་དངོས་གྲུབ་ཐོབ་པའི་ཕྱིར་མི་འཆི། འོ་ན་དེ་ཇི་ལྟ་བུའི་ཐབས་ཀྱིས་འཆི་ཞེས་དྲིས་པས། དེ་བྱང་སེམས་ཡིན་པའི་ཕྱིར་དབུ་བསླངས་ན་སྟེར་བར་འགྱུར་རོ་ཞེས་ཟེར་རོ། །དེར་རྒྱལ་བུ་དེས་ལྷོ་ཕྱོགས་དཔལ་གྱི་རི་ལ་ཕྱིན་ཏེ་སློབ་དཔོན་ལ་དབུ་བསླངས་སོ། །དེར་སློབ་དཔོན་གྱིས་གསུངས་པ་ཇི་ལྟར་འདོད་པ་ཁྱེར་ཞིག དེར་རྒྱལ་བུས་དབུ་རལ་གྲིས་བཅད་པས་ཇི་ལྟར་ཀྱང་ཆད་པར་མ་གྱུར་ནས་སློབ་དཔོན་གྱིས་གསུངས་པ། སྙུག་མའི་ཤུན་ལྤགས་ཀྱི་ཆོད་ཅིག ང་ཐོག་མ་དགེ་འདུན་གྱི་ཞལ་ཏ་བྱས་པའི་ཚེ་དགེ་སློང་ཡིན་མོད་ཀྱི་སྙུག་མ་གཅིག་བཅད་པས་སྐྱེ་བ་གཅོད་པའི་ལྟུང་བྱེད་བྱུང་བའི་ལས་ཀྱི་ལྷག་མ་ཡིན་གྱི་གསུངས་ནས། སྙུག་མའི་ཤུན་པས་དབུ་བཅད་ནས་ཁྱེར་སོང་ངོ་། །རྒྱང་གྲགས་གཅིག་སླེབ་པ་དང་མཁའ་འགྲོ་མ་རྣམས་ཀྱིས་བསད་དོ། །དེའི་ཚེ་མིའི་འགྲོ་བ་པ་གཅིག་ཡོད་ན་དབུ་འབྱར་བ་ཡིན་པ་ལ་མིའི་འགྲོ་བ་པ་མ་རྙེད་དོ། །མ་འོངས་པའི་དུས་ནས་དབུ་འབྱར་ནས་སེམས་ཅན་གྱི་དོན་མཛད་དོ། །ཞེས་གཏམ་དུ་ཡང་གྲགས་ལ་ལུང་ལས་ཀྱང་འབྱུང་བ་ཡིན་ནོ། །འཕགས་པ་སྤྲིན་ཆེན་པོའི་མདོ་ལས། ལི་ཙ་བྱི་འཇིག་རྟེན་ཐམས་ཅད་ཀྱིས་མཐོང་ན་དགའ་བ་ལུང་བསྟན་པ་ལས། ང་ཡོངས་སུ་མྱ་ངན་ལས་འདས་ནས་རྒྱལ་པོ་མཐར་འགྲོ་ཞིག་གི་དུས་ན་འདི་མིང་དགེ་སློང་ཀླུ་ཞེས་བྱ་བར་འགྱུར། དེས་ལོག་ཀའི་བསྟན་པ་གསལ་བར་བྱས་ནས་རིམ་གྱིས་ལོག་ཀའི་ཁམས་དྭང་བའི་འོད་ཅེས་བྱ་བར་དེ་པ་ཡེ་ཤེས་འབྱུང་གནས་འོད་ཅེས་བྱ་བར་མངོན་པར་རྫོགས་པར་འཚང་རྒྱ་བར་འགྱུར་རོ་ཞེས་ལུང་བསྟན་ནོ། །ཞར་ལ་བྱུང་བའི་ལོ་རྒྱུས་སློབ་མའི་མཆོག་དུ་ཡོད་ཅེ་ན་ལྔ་སྟེ། དེ་ཡང་སློབ་དཔོན་ཨཱརྱ་དེ་ཝ་ནི། སིཾ་གྷ་ལིའི་རྒྱལ་པོའི་སྲས་རྒྱལ་སྲིད་སྤངས་ཏེ་ལྷོ་ཕྱོགས་ཀྱི་རྒྱུད་ནས་ཡུལ་རྒྱུ་ཞིང་སློབ་དཔོན་འཕགས་པའི་དྲུང་དུ་འོངས་ཏེ། རབ་ཏུ་བྱུང་ནས་དབང་བསྐུར་སྟེ། ཤེས་བྱའི་དཀྱིལ་འཁོར་མ་ལུས་པ་ལོབས་པར་བྱས་ནས་ཕྱིས་དངོས་གྲུབ་བརྙེས་ནས་སྤྱོད་པ་མཛད་པའི་ཚེ་ཀ་ན་རིའི་ལོ་མ་ཞིག་ཐོགས་ཤིང་རྩེད་མོ་མཛད་པས་སློབ་དཔོན་ཀ་ན་རི་པ་ཞེས་ཀྱང་གྲགས་པ་ཡིན་ནོ། །སློབ་དཔོན་ཟླ་གྲགས་ཀྱིས་ཀྱང་བཤད་པ། སློབ་དཔོན་འཕགས་པ་འདི་སིཾ་གྷ་ལིའི་རྒྱལ་པོའི་སྲས་ཏེ་རྒྱལ་ཚབ་ཀྱི་བྱ་བ་སྤངས་ནས་ལྷོ་ཕྱོགས་ཀྱི་རྒྱུད་འགྲིམས་ནས་འོངས་ཏེ་རིམ་གྱིས་སློབ་དཔོན་འཕགས་པ་ཀླུ་སྒྲུབ་ཀྱི་ཉེར་གནས་སུ་གྱུར་ཏོ་ཞེས་འབྱུང་ངོ་། །འཇམ་དཔལ་རྩ་བའི་རྒྱུད་ལས་ཀྱང་། དེ་བཞིན་སྡོམ་བརྩོན་སྔགས་གྲུབ་པ། །ལེགས་པར་རབ་ཏུ་བྱུང་བ་གཞན། །སེང་གེ་ཅན་གྱི་གནས་འདུག་པ། །འཕགས་མིན་འཕགས་པའི་མིང་ཅན་ཏེ། །སིཾ་གྷ་ལིའི་གནས་ན་འཁོད། །དེ་ནི་གཞན་འདོད་འགོག་པ་སྟེ། །མུ་སྟེགས་ཤིན་ཏུ་སུན་འབྱིན་པའོ། །ཞེས་གསུངས་སོ། །ཡང་འདི་རྫུས་ཏེ་སྐྱེས་པ་ཡིན་ནོ། །ཞེས་གྲགས་ན། སིཾ་གྷ་ལིའི་རྒྱལ་པོའི་སྲས་ཅིའི་ཕྱིར་ཡིན་ཞེ་ན། རྫུས་ཏེ་སྐྱེས་པ་གཅིག་གིས་རྒྱལ་པོའི་སྲས་བྱས་པ་ཡིན་ནོ། །ཞེས་གཏམ་དུ་གྲགས་སོ། །ཕྱིས་དངོས་གྲུབ་ཐོབ་ནས་འཕགས་མིན་ཞེས་འབྱུང་བ་ཅིའི་ཕྱིར་ཞེ་ན། རབ་ཏུ་བྱུང་བའི་མིང་བཏགས་པའི་ཚེ་ལ་དགོངས་ནས། འཕགས་པ་མིན་ཡང་འཕགས་པའི་མིང་ཅན་ཞེས་གསུངས་པ་ནི་དེ་ཡིན་ཏེ། གཞན་ཡང་སློབ་དཔོན་ཕྱོགས་གླང་དང་། ཀླུ་སྒྲུབ་དང་། ཨཱརྱ་དེ་ཝ་གསུམ་གྱིས་ཤིང་གི་ལྷ་མོ་འོད་འཆང་མའི་གྲོང་དུ་བསོད་སྙོམས་མཛད་པས། ཕྱོགས་གླང་ལ་ལུས་མ་བསྟན་གློ་ཀར་ནས་ལག་པས་བསོད་སྙོམས་ཕུལ་ལོ། །ཀླུ་སྒྲུབ་ལ་ཕྱག་མ་བྱས་ལུས་ཕྱེད་ཙམ་བསྟན་ནས་བསོད་སྙོམས་ཕུལ་ལོ། །ཨཱརྱ་དེ་བ་ལ་ལུས་ཀུན་བསྟན་ནས་ཕྱག་བྱས་རིམ་གྱིས་ཕུལ་ལོ། །དེར་ཕྱོགས་གླང་གིས་བདག་ཅག་རྒན་པ་གཉིས་ལ་ནི། ཕྱག་ཀྱང་མ་བྱས་ལུས་ཐམས་ཅད་ཀྱང་མ་བསྟན་ན། ཨཱརྱ་དེ་ཝ་ནི་གཞོན་ཡང་ལུས་བསྟན་ཕྱག་བྱེད་སྦྱིན་པ་ལག་གིས་གཏོང་བ་ཅིའི་ཕྱིར་ཞེས་དྲིས་པས། ལྷ་མོ་ན་རེ་ཕྱོགས་གླང་མོས་པས་སྤྱོད་པ་ཡིན་པས་བདག་གི་ལུས་མཛེས་པ་མཐོང་ན་ངེས་པར་ཆགས་པ་སྐྱེ་བའི་ཕྱིར་མ་བསྟན་ནོ། །ཀླུ་སྒྲུབ་ས་དང་པོ་པ་ཡིན་པས་ལུས་ཀུན་བསྟན་ན་ཆགས་པར་དོགས་པས་ཕྱེད་བསྟན་ནོ། །ཨཱརྱ་དེ་ཝ་ས་བརྒྱད་པ་ཡིན་པས་ལུས་ཀུན་བསྟན་ཡང་ཆགས་པ་མི་སྐྱེ་བས་ཀུན་བསྟན་པ་ལགས་སོ་ཞེས་གྲགས་པས་ས་དང་པོ་དང་། བརྒྱད་པ་ཡིན་པའི་རྒྱུ་མཚན་དེ་ལྟ་བུ་ཡང་ཡོད་དོ། །ཞེས་གསུང་ངོ་། །གཞན་སློབ་དཔོན་འཕགས་པའི་སློབ་མའི་མཆོག་སློབ་དཔོན་ཀླུའི་བྱང་ཆུབ་ནི། བ་གླང་རྫི་ལས་དངོས་གྲུབ་ཐོབ་པ་སྟེ། དེ་ད་ལྟ་ཡང་སེམས་ཅན་གྱི་དོན་མཛད་ཅིང་ཨུ་རྒྱན་གྱི་ཡུལ་ན་བཞུགས་སོ། །ཞེས་ཐོས་སོ། །སློབ་དཔོན་ཨོ་ཏྲ་ལམ་པོཛྣ་ད་ལྟར་ཡང་བོད་ན་བཞུགས་སོ་ཞེས་ཐོས་སོ། །སློབ་དཔོན་ས་ཝ་རི་པ། རྒྱལ་པོ་ས་ར་བྷ་ལ་ནི་དཔལ་གྱི་རི་ལ་བཞུགས་སོ་ཞེས་ཐོས་སོ། །དེ་ལྟར་སློབ་དཔོན་ལྔ་པོ་དེ་ནི་ལུས་མ་སྤངས་པར་ད་ལྟར་ཡང་སེམས་ཅན་གྱི་དོན་མཛད་ཅིང་བཞུགས་སོ་ཞེས་བླ་མ་རྣམས་གསུངས་སོ། །དེའི་རྗེས་སུ་བཟུང་ཞིང་བྱིན་གྱིས་བརླབས་པ་སློབ་དཔོན་ས་ཝ་རི་པའི་ལོ་རྒྱུས་ནི། སློབ་དཔོན་འདི་བྲམ་ཟེའི་རིགས་ལྡོང་ངར་ཞེས་བྱ་བ་གཅིག་སངས་རྒྱས་ཀྱི་བསྟན་པ་ལ་དད་པ་ཐོབ་ནས་སློབ་དཔོན་འཕགས་པའི་དྲུང་དུ་ཕྱིན་ཏེ་དབང་དང་དམ་ཚིག་ཐོབ་ནས་རྒྱུད་དང་གདམས་ངག་མ་ལུས་པ་ཐོབ་སྟེ་སྒྲུབ་པ་སྙིང་པོར་བྱས་པས་དངོས་གྲུབ་ཀྱི་མཆོག་ཐོབ་ནས་སྤྱོད་པ་མཛད་པའི་ཚེ་ས་ར་ཧ་ཞེས་བྱ་བ་དུག་སྦྲུལ་གྱི་རིག་སྔགས་འཛིན་པ་ཁོ་མགུ་ན་དུག་སྦྲུལ་ལ་རྩེད་མོ་རྩེས་ཀྱང་གནོད་པ་མི་བྱེད། མ་མགུ་ན་དུག་སྦྲུལ་རྦད་ནས་གནོད་པ་བྱེད་དུ་འཇུག་པ་ཞིག་གིས་ན་ལེནྡྲའི་གཙུག་ལག་ཁང་ཆེན་པོའི་ཕྱི་སྒོ་ལ་ཤིང་བུ་གཅིག་བཏགས་ནས་འདི་སུས་ལེན་ནུས་པ་དང་། ནུས་པ་འགྲན་ནོ་ཟེར་ནས་སོང་སྐད། དེར་སློབ་དཔོན་སྤྱོད་པ་མཛད་པ་རེ་ཤིག་ཆང་གིས་བཟི་བའི་གཟུགས་སུ་བརྫུས་ནས་བྱོན་ནོ། །སློབ་དཔོན་གྱིས་ཤིང་གཟིགས་ནས་མི་འབྱུང་འཇུག་བྱེད་པ་ལ་གནོད་པ་འདི་སུ་ཞིག་གིས་བཏགས། གཞན་གྱིས་བརྗོད་པ། ས་ར་ཧ་ཞིག་གིས་བཏགས་ནས་འདི་སུས་སེལ་བ་དང་ནུས་པ་འགྲན་ནོ་ཟེར་ནས་སོང་ངོ་། །སློབ་དཔོན་གྱི་ཞལ་ནས་འདི་ལྟ་བུ་ཅི་བྱེད་གསུང་ནས་ཐག་པ་བཅད་དེ་ཆུ་ལ་བསྐྱུར་རོ། །ནང་པར་ས་ར་ཧ་འོངས་ནས་ངའི་ཤིང་བུ་སུས་བསྐྱུར། གཞན་གྱིས་བརྗོད་པ། ཆང་གིས་བཟི་བ་ཞིག་གིས་བསྐྱུར་རོ། །དེ་ལྟ་ན་དེ་ཁྲིད་ལ་ཤོག་ཅིག མེད་ན་ཁྱོད་ནུས་པ་འགྲན་ནོ། །དེར་དགེ་འདུན་གྱིས་བཙལ་བས་སྔར་བས་བཟི་བའི་གཟུགས་སུ་འདུག་པ་གཅིག་རྙེད་ནས་ཁྲིད་དེ་འོངས་སོ། །ས་ར་ཧས་བརྗོད་པ། ཁྱེད་ཀྱིས་ཤིང་བུ་བསྐྱུར་རམ། སློབ་དཔོན་གྱིས་གསུངས་པ་བསྐྱུར་རོ། །དེ་ལྟ་ན་ནུས་པ་འགྲན་ནོ། །སློབ་དཔོན་གྱིས་གསུངས་པ་ནུས་པ་མེད་ཀྱིས་ཁྱེད་བཟོད་པ་མཛོད་ཅིག་གསུངས་ནས་བཞུད་དོ། །ཡང་ཁོས་ཤིང་བུ་བཏགས་ནས་སོང་ངོ་། །ཡང་སློབ་དཔོན་བྱོན་ནས་བཅད་དེ་བསྐྱུར་ནས་བཞུད་དོ། །ཡང་ཡར་ཡོང་ནས་སྔར་བཞིན་བརྗོད་དེ་དེ་ལྟར་ཉི་མ་གསུམ་གྱི་བར་དུའོ། །དེ་ནས་ཁོ་ཤིན་ཏུ་ཁྲོས་ནས་ད་ནི་དུག་སྦྲུལ་གཏོང་བས་བསྲུང་བ་གྱིས་ཤིག སློབ་དཔོན་གྱིས་སྨྲས་པ་ནུས་པ་མེད་ཀྱིས་བཟོད་པ་གྱིས་ཤིག ཁོས་སྨྲས་པ་བཟོད་པ་མི་བྱེད་ཀྱི་དུག་སྦྲུལ་བཏང་ངོ་། །བསྲུང་བ་གྱིས་ཤིག དེ་ནས་སློབ་དཔོན་གྱིས་སའི་རི་མོ་བདུན་བྲིས་པའི་ནང་དུ་བཞུགས་ནས་ད་ཐོངས་ཤིག དེ་ནས་ཁོས་དུག་སྦྲུལ་གཅིག་བཏང་བ་དང་སའི་རི་མོ་གཅིག་དབྲལ་ཏེ་སོང་ངོ་། །དེ་ནས་ཁོས་བརྗོད་པ། ད་ནི་འཇོག་པོའི་ཀླུུའི་རྒྱལ་པོའི་དུག་འཛིན་པའི་སྦྲུལ་དམར་པོ་གཅིག་ཡོད་དེ། སྔར་གྱི་ཀླུའི་རྒྱལ་པོ་བདུན་ཀའི་དུག་པས་ཀྱང་འཇིགས་པ་ཞིག་ཡོད་པ་དེས་ཁྱོད་ཀྱང་ཟ། ང་ཡང་ཟ་གཞན་སེམས་ཅན་དུ་མ་ཟ་བ་གཅིག་ཡོད་པས་དེ་བཏང་ངོ་། །སློབ་དཔོན་གྱིས་གསུངས་པ་ཁྱོད་རང་ཡང་ཟ་བའི་དུག་འདིས་ཅི་བྱེད་བཟོད་པ་གྱིས་ལ་མ་གཏོང་ཞིག ཁོས་སྨྲས་པ་ཅིས་ཀྱང་གཏང་ངོ་། །སློབ་དཔོན་གྱི་གསུངས་པ་དེ་ལྟ་ན་ཐོངས་ཤིག དེར་ཁོས་འཇོག་པོའི་དུག་གི་སྟེང་དུ་ཀླུ་བདུན་ཀའི་དུག་འཇུག་པའི་རིག་སྔགས་ཀྱང་བཟླས་ནས་བཏང་ངོ་། །དེར་སློབ་དཔོན་གྱིས་ཕག་པའི་ཞལ་དུ་སྤྲུལ་ནས་དེ་གསོལ་ལོ། །དེར་ས་ར་ཧ་ལ་སོགས་པ་སེམས་ཅན་དུ་མ་རྡོ་རྗེ་ཐེག་པ་ལ་བཙུད་ནས་སངས་རྒྱས་ཀྱི་བསྟན་པ་རྒྱས་པར་མཛད་དེ་ལྷོ་ཕྱོགས་དཔལ་གྱི་རི་ལ་བཞུད་དོ། །དཔལ་གྱི་རིར་རྔོན་པའི་གཟུགས་ཀྱིས་སེམས་ཅན་གྱི་དོན་མཛད་དེ། ཤ་བ་རི་པ་ཞེས་གྲགས་པ་ཡིན་ནོ། །ཤ་བ་རི་པ་བོད་སྐད་དུ་རི་ཁྲོད་པ་ཞེས་བྱ་བ་རྔོན་པའི་མིང་ཡིན་ནོ། །དེ་ལ་བྲམ་ཟེ་ས་ར་ཧ་ཆུང་ངུ་ཞེས་ཀྱང་གྲགས། དཔལ་ཤ་བ་རི་དབང་ཕྱུག་ཞེས་བྱ་བ་ལུས་དེ་ཉིད་ཀྱི་མཆོག་གི་དངོས་གྲུབ་ཐོབ་པར་གྲགས་པ་ཡིན་ནོ། །དེས་རྗེས་སུ་བཟུང་ཞིང་བྱིན་གྱིས་བརླབས་པ་སློབ་དཔོན་ལཱུ་ཧི་པ་ཡིན་ཏེ། དེ་རྗེས་སུ་བཟུང་བའི་ཚུལ་ནི། ས་ར་ཧ་པ་གྲོང་དང་གྲོང་ཁྱེར་རྣམས་བསོད་སྙོམས་ལ་གཤེགས་པའི་དུས་སུ་མཐར་གྱི་བྷ་རིན་དྲ་ན་རྒྱལ་པོ་ཆེན་པོ་གྲགས་པ་ཤྲཱི་དྷརྨཱ་ཕ་ལ་ཞེས་བྱ་བའི་ཕོ་བྲང་འཁོར་དུ་བསོད་སྙོམས་ལ་གཤེགས་པ་དུས་དེ་ན་རྒྱལ་པོའི་ཡི་གེ་པ་ཞེས་བྱ་བ་རྒྱལ་པོ་གཞན་ལ་ཕར་འཕྲིན་དུ་བསྐྱུར་ལ་ཡི་གེ་རེ་རེའི་ནང་དུ་ཚིགས་སུ་བཅད་པ་རེའི་དོན་འདུས་པ་གཉིས་ཀྱི་དོན་འདུས་པ་ལ་སོགས་པ་བསྐུར་བ་དང་། སླར་ཚུལ་ཡང་དེ་ལྟ་བུ་བསྐུར་བ་རྣམས་ཀློག་པའི་མི་གཅིག་དེ་ལྟ་བུ་ལ་ཡིད་རྩེ་གཅིག་དུ་བྱེད་པ་གཅིག་གཟིགས་ཏེ། དེ་ལ་ཡང་དག་པའི་གདམས་ངག་གི་སྣོད་དུ་རུང་བར་གཟིགས་ནས། སློབ་དཔོན་གྱིས་ཁྱོད་ཡང་དག་པའི་གདམས་ངག་འདོད་དམ་གསུངས་པས་ཁོ་བོ་ནི་ཅི་སྟེ་མི་འདོད་དེ་འདོད་ཅེས་ཟེར་རོ། །འོ་ན་ཁྱོད་ལ་དབང་བསྐུར་དགོས་པས་དེའི་ཡོ་བྱད་ཚོལ་ཞིག་ཅེས་གསུངས་ཏེ། བཙལ་ནས་དབང་བསྐུར་ཏེ་ཡང་དག་པའི་རྒྱུད་དང་གདམས་ངག་ཐམས་ཅད་བྱིན་ཏེ། གང་ལ་ཞེན་པ་ཡོད་ན་དེ་ཡང་ཐོངས། །རྟོགས་པར་གྱུར་ན་ཐམས་ཅད་དེ་ཡིན་ཏེ། །དེ་ལས་གཞན་ཞིག་སུས་ཀྱང་བསྟན་དུ་མེད། །གསུངས་ཏེ་མི་སྣང་བར་གྱུར་ཏོ། །དེ་ནས་དེས་བསམ་པ་བདག་གིས་རྒྱལ་པོའི་བྱ་བ་བྱས་ན་བདག་གིས་སྒྲུབ་པ་སྙིང་པོར་བྱ་བ་མི་ཡོང་། མ་བྱས་ན་བདག་གིས་འཚོ་བ་གཞན་ཤིང་ཐོགས་ལ་སོགས་པས་བྱས་ན་དབྱར་དང་སྟོན་འབྱུང་ཡང་དགུན་དང་དཔྱིད་མི་འབྱུང་། སློབ་དཔོན་བཞིན་བསོད་སྙོམས་བྱས་ན་བདག་ལྟ་བུ་ལས་དང་པོ་པ་བྱིན་པ་ལ་རྗེས་སུ་ཆགས་པ་སྐྱེ་ལ་མ་བྱིན་པ་ལ་ཁོང་ཁྲོ་སྐྱེ་བས་ཇི་ལྟར་བྱ་བསམ་ཞིང་ཕྱིན་པས་མཐར་གྱིས་བྷ་ག་ལ་ཞེས་བྱ་བ་གངྒཱའི་འགྲམ་ཉ་པའི་གྲོང་ཁྱེར་ཉ་མང་པོ་བསད་ནས་དེའི་ལྟི་ལྟོ་རྣམས་སྤུངས་པ་མཐོང་ནས་འདི་ལ་བདག་པོ་ཡོད་དམ་མེད་དྲིས་པས་མེད་ཟེར་ནས་འོ་ན་ཁོ་བོས་འདི་བཟློག་པའི་ནུས་པ་ནི་མེད་དེ། དེ་བཟའ་བར་བསོད་པས་མི་འཇུ་བར་བྱུང་ནས་ངའི་བླ་མ་ས་ཝ་རི་པའི་གདམས་པ་ཐ་…ལྟེ་བའི་ཨཾ་མལ་པའི་གཏུམ་མོ་དང་། འོད་ཀྱི་གཏུམ་མོ་ཁ་སྦྱར་བ་བསྒོམས་ཏེ། ངས་ནི་མཚན་མ་དང་རྣམ་པར་རྟོག་པ་འཇུག་ན་འདི་ལྟ་བུ་ཅིའི་ཕྱིར་འཇུག་མི་ནུས་སྙམ་ནས་བཟོས་པས་…ཁྲོ་བའི་ཚུལ་དུ་ཞུའོ། །དེས་ཡུལ་དེར་འཚོ་བ་ཉའི་ལྟི་ལྟོ་ལ་བརྟེན་ཏེ་སྒྲུབ་པ་སྙིང་པོར་བྱས་པས་ཟག་པ་མེད་པའི་ཡེ་ཤེས་རྒྱུད་ལ་སྐྱེས་ནས་དངོས་གྲུབ་ཐོབ་པས་ཡུལ་ཀུན་ཏུ་སྔར་གྱི་ཡི་གེ་པ་དེ་ལཱུ་ཧི་པ་ཞེས་བྱ་བའི་རྣལ་འབྱོར་པ་དངོས་གྲུབ་ཐོབ་བོ་ཞེས་གྲགས་ཏེ་རྒྱལ་པོས་ཀྱང་ཐོས་ཏེ་ཡུལ་ཁམས་ཐམས་ཅད་དུ་བཙལ་བས་མ་རྙེད་དོ། །དེ་ནས་སློབ་དཔོན་གྱིས་སྔར་གྱི་རྒྱལ་པོ་དེ་འདུལ་བའི་དུས་ལ་བབ་པར་གཟིགས་ནས་དེ་ཆོས་ལ་གཟུད་པར་དགོངས་ཏེ་རྒྱལ་པོའི་གྲོང་ཁྱེར་དུ་གཤེགས་སོ། །དེའི་དུས་སུ་རྒྱལ་པོ་དེ་ལ་རྒྱལ་ཕྲན་གཞན་ཞིག་བཅས་འབུལ་དུ་འོངས་པས་སྲང་ཐམས་ཅད་ཕྱག་དར་བྱས། དར་གྱིས་ལྡ་ལྡིས་རྒྱན། སྤོས་ཁང་དང་བཅས། གདུགས་དང་བླ་བྲེས་ཀྱང་བརྒྱན་ཞིང་སྐྱེད་མོས་ཚལ་དུ་རྒྱལ་པོའི་ཁྲི་བཤམས་པ་མཐོང་སྟེ། སློབ་དཔོན་གྱིས་རྒྱལ་པོའི་ཁྲིའི་སྟེང་དུ་གཟིམས་ཏེ་བཞུགས་སོ། །དེ་ནས་རྒྱལ་པོ་འོང་བའི་སྔོན་ལ། བྲམ་ཟེ་མདུན་ན་འདོན་བྱ་བ་ཤིས་པར་བརྗོད་པའི་ཚིགས་སུ་བཅད་པ་བརྗོད་ཅིང་ཀུ་ཤ་རྣ་ལྟག་ཏུ་གཟེར། རིལ་བ་སྤྱི་བླུགས་དང་ཚངས་སྐུད་དང་བཅས་པ་འོངས་ཏེ་སྲང་ལ་སོགས་པའི་མི་གཙང་བ་རྣམས་དག་པར་བྱེད་དེ་སྔོན་ལ་འོངས་པས་མི་མདོག་སྔོ་བ། ཉི་ལྷགས་ཀྱིས་ཁྱེར་བ། སྐྲ་འཛིངས་པ། གོས་མེད་པ། ཉའི་རྒྱུ་མ་ཟ་བ་གཅིག་རྒྱལ་པོའི་ཁྲི་ལ་འདུག་པ་མཐོང་ནས། སླར་ལོག་ཏེ་རྒྱལ་པོ་ལ་བསྙད་པས། དེ་ཐོན་ཞིག་ཟེར་ནས་བཏོན་པས་བྲམ་ཟེས་མ་ཐོན། མི་གཞན་མང་པོས་རོགས་བྱས་ཏེ་བཏོན་པས་ཀྱང་རི་བོ་ཆེན་པོ་ལ་འཇུས་པ་དང་འདྲ་བར་འདུག་ཏེ་མ་ཐོན་ནས་བྲམ་ཟེ་ལ་སྡང་མིག་ལྟ་ཞིང་གླུ་བླངས་པ། འཇིག་རྟེན་གསུམ་ནི་རྒྱ་ཁྱོན་ཅི་ཙམ་ཡིན། །ཞི་བ་མ་ལུས་པ་འདི་ཇི་ཙམ་ཡིན། །དེ་ཆ་ཉིད་ཀྱིས་ཆ་…རང་དབང་བ་གཅིག་ནི་གཅིག་ཡིན། །མི་གཞན་དག་…འདུན་ན་འདོན་ཏེ་རྒྱལ་པོ་ནི་དེའི་གཡོག་ཡིན་ན། །བློ་བཟང་…ཞེས་ཏིང་ཚིག་དེའང་དམ་པ་གཞན་…ལཱུ་ཧི་པ་ངའི་གྱི་སྤྱོད་པ་ལ། བཞད་གད་དུ་བྱེད་པ་ཨེ་མ་ཧོ། །ངོ་མཚར་རེ་ཆེ་ཡང་སྨྲས་གཞན་གྱིས་ཅི་ཞིག་བྱ། །ཞེས་གླུ་བླངས་སོ། །དེ་ནས་བྲམ་ཟེས་དེ་དག་རྒྱལ་པོ་ལ་བསྙད་དེ་མ་ཐོན་ནོ་ཞེས་བྱས་པས་རྒྱལ་པོ་ན་རེ་དེ་ཉིད་བལྟ་བའི་ཕྱིར་འདོང་ངོ་ཞེས་ཟེར་ཏེ་དཔུང་དང་བཅས་ཏེ་ཕྱིན་པས། སློབ་དཔོན་གྱིས་སྡང་མིག་བལྟས་པས་ཐམས་ཅད་རེངས་སོ། །དེ་བློན་པོ་རིག་པ་ཅན་ཞིག་གིས་དངོས་གྲུབ་ཐོབ་པར་ཤེས་ནས་གུས་པ་བྱས་པས་གྲོལ་ལོ། །དེས་རྒྱལ་པོ་ལ་བསྒོ་ནས་དེ་བཞིན་བྱས་པས་གྲོལ་ལོ། །གཞན་ཐམས་ཅད་ཀྱིས་དེ་བཞིན་བྱས་པས་ལུས་ངག་རེངས་པ་དང་སེམས་མྱོས་པ་ལས་གྲོལ་ལོ། །དེ་ནས་རྒྱལ་པོས་ཁྱོད་སུ་ཡིན་བྱས་པས། སློབ་དཔོན་ན་རེ་ཁྱོད་ཀྱང་སུ་ཡིན་གསུང་། རྒྱལ་པོས་ང་རྒྱལ་པོ་ཡིན་བྱས་པས། སློབ་དཔོན་ན་རེ། ང་ཡང་རྒྱལ་པོ་ཡིན་གསུང་ངོ་། །རྒྱལ་པོ་ན་རེ་ཁྱོད་ལ་རྒྱལ་པོའི་ལོངས་སྤྱོད་མལ་སྟན་དང་ཆུང་མ་དང་། བསིལ་ཡབ་དང་། སྒྲོན་མེ་ལ་སོགས་པ་མི་འདུག་པ་བྱས་པས། སློབ་དཔོན་གྱིས་གླུ་བླངས་པ། ཕྱི་རུ་<!TCC Tibetan character 4,100 undefined in unicode!>ས་ནང་དོན་ས་དང་པོ་སོགས་<!TCC Tibetan character 4,100 undefined in unicode!>གཞི་མལ་སྟན་…ནང་དོན་དུ་བདེན་གཉིས་ཆེན་པོ་ལག་…ཕྱི་རུ་གཉིས་སྔས་དང་འབོལ་…གྱིས་འཁོར་འདས་ཀྱི་མཐའ་ལ་མི་གནས་པ་མཚོན་ལ་འཁྲིལ། ཕྱི་རུ་<!TCC Tibetan character 4,100 undefined in unicode!>ཉི་ཟླ་རང་སེམས་དྲི་མ་མེད་པ་<!TCC Tibetan character 4,100 undefined in unicode!>སྒྲོན་མེ་གསལ་ཞིང་བསིལ་…ཕྱི་རུ་ཡབ་རྗེས་སུ་མཐུན་པའི་རླུང་།…གིས་བདེ་བ་སྐྱེད། ནང་དུ་སྣ་གཡས་གཡོན་གྱི་རླུང་དབུ་མར་ཆུད་དེ། ནང་དུ་ཆོས་ཀྱི་དབྱིངས་ནམ་མཁའ་ལྟར་རྟོགས་པ་<!TCC Tibetan character 4,100 undefined in unicode!>ནམ་མཁའི་བླ་བྲེ་…ཁྱེད་བཙུན་མོ་ལ་ཆགས་པ་ལས་གྲོལ་སྟོང་པའི་བུད་མེད་ལ་སྤྱོད་དེ། །ཨེ་མ་རྒྱལ་ལྟར་སྲིད་ན་…སའི་སྡུག་བསྔལ་སྐྱེ་རྒ་ན་འཆིའི་འཇིགས་མེད་རྣལ་འབྱོར་བདེར་ཉལ་རྒྱལ་པོ་ཡིན། །ཞེས་གསུངས་པས་རྒྱལ་བློན་གཉིས་དད་དེ་ཞབས་ལ་འཇུས་ནས་ཡང་དག་པའི་གདམས་ངག་ཞུ་བྱས་པས། ཁྱེད་ནི་རིགས་བརྙེས་པའི་གང་ཟག་ཡིན་པས་སྣོད་དུ་མི་རུང་གསུངས་པས་རྒྱལ་བློན་གཉིས་ཀྱི་རྒྱལ་སྲིད་ཀྱི་བྱ་བ་བཏང་སྟེ་ཞབས་ལ་འཇུས་ནས་དཀྱིལ་འཁོར་དུ་བཅུག་སྟེ་དབང་བསྐུར་བས། ཡང་དག་པའི་གདམས་ངག་གནང་སྟེ། རྒྱལ་པོ་ལ་ཁྱོད་ཟས་ཀྱི་བྱ་བ་ཅི་ལ་དགའ་གསུངས་པས། བྱ་བ་རྣམས་ནི་བློན་པོས་བྱེད་པས། ཁོ་བོ་རྟག་ཏུ་ཆང་འཐུང་བས་ཆང་འཐུང་བ་ལ་དགའོ་ཞེས་བྱས་པས། འོ་ན་ཁྱོད་ཤར་ལྷོ་ན་བྷ་རེན་ཨོ་ཌོ་བི་ག་ཞེས་བྱ་བ་དེའི་ཡང་བྱེ་བྲག ཙ་རི་ཏྲ་ས་ར་ཞེས་བྱ་བ་ཤིན་ཏུ་ཆང་མང་བས་དེར་སོང་ལ་འབྲས་བརྡུངས་ཤིག་ཅེས་…དེར་ཆང་མང་པོ་སྟེར་གསུངས་ཏེ་…རྒྱལ་པོ་ཌེཾ་གེ་བི་ལས་ཀྱི་འཚོ་བ་བྱེད་པ་འབྲས་བརྡུང་བར་རིགས་ཕབ་ཏེ་བཏང་ངོ་། །བློན་པོ་ལ་ཅི་ལ་དགའ་བྱས་པས་ཁོ་བོ་ནི་རྟག་ཏུ་རྒྱལ་པོའི་བྱ་བ་བྱེད་དགོས་པས། དེ་ལ་ཆང་འཐུངས་ན་བྱ་བ་མི་ཡོང་བས་གོ་ལ་ལ་དགའོ་བྱས་པས། འོ་ན་ཁྱོད་ལྷོ་ཕྱོགས་ཌཱ་ཀི་ནི་ས་ཏ་ཞེས་བྱ་བ་དེའི་བྱེ་བྲག་ཀན་ཙི་ན་ག་ར་…སྟེ་ར་པུ་རི་ཡང་ཟེར་ཞེས་བྱ་བ་ན་སྨད་འཚོང་མ་གཟུགས་བཟང་བ་གཅིག་ཡོད་པས་དེར་…སྐྱེས་པ་རྣམས་ཚུར་འོང་བ་བསུ་བ་དང་། ཕར་འགྲོ་བ་སྐྱེལ་བ་བྱས་པས་ཐམས་ཅད་ཀྱིས་གོ་ལ་སྟེར་བས་སྨད་འཚོང་མའི་གཡོག་…རྐང་པ་འཁྲུ་བ་ལ་སོགས་པ་གྱིས་ཤིག་གསུངས་ནས་དེར་བཏང་ངོ་། །རྒྱལ་བློན་གཉིས་ཀྱི་རང་སྐྱ་མ་ཐུབ་དོགས་ནས། དཔལ་མངོན་པར་རྟོགས་པ་ཞེས་བྱ་བའི་སྒྲུབ་པའི་ཐབས་འདི་དེའི་དུས་སུ་མཛད་དེ་རྒྱལ་བློན་གཉིས་ལ་བྱིན་ནས་མི་སྣང་བར་གྱུར་ཏོ། །དེ་ནས་རྒྱལ་པོས་གྲོང་ཁྱེར་དེར་བྱོན་ནས་ཁྱིམ་བདག་གཅིག་གིས་འབྲས་བརྡུངས་ཏེ་དེ་ལ་བལྟས་པས་འབྲས་ཀྱི་སོ་བ་དང་ཕུབ་མ་ཇེ་ཉུང་སོང་། འབྲས་ཁར་མ་ཇེ་གསལ་ཇེ་གསལ་ལ་འགྲོ་བ་མཐོང་ནས་དེ་བཞིན་དུ་ཡང་དག་པའི་གདམས་ངག་གིས་མཚན་མ་དང་རྣམ་པར་རྟོག་པ་སྦྱངས་པས་ཇེ་ཉུང་ཇེ་ཉུང་སོང་། གཉུག་མའི་ཡེ་ཤེས་ཇེ་གསལ་ཇེ་གསལ་ལ་འགྲོ་བར་རྟོགས་ནས་དེ་ལ་ཡེངས་པའི་བར་དུ་ཕུག་རོན་གྱི་འབྲས་བཏུས་པས་ཉུང་དུ་སོང་ནས། དེ་ཇོ་མོས་ཚོར་ན་རྒོལ་དུ་བྱུང་གིས་དོགས་ནས་གྲོང་པ་ཐམས་ཅད་ཀྱི་འབྲས་ཕྱི་རོལ་དུ་བཏུམས། དེ་རྣམས་ཁྱིམ་དུ་ཟས་ཟ་བའི་དུས་དེ་ལ་རྐུས་པས་དངོས་གྲུབ་ཞག་གམ་ཟླ་བས་རིང་དུ་གྱུར་ཏོ། །ཞེས་…ནམ་མཁའ་ལ་སྒྲ་འབྱུང་ངོ་། །དེ་བཞིན་དུ་འཚོ་བ་འབྲས་བརྡུངས་པ་ལ་བྱས་ཏེ་སྒྲུབ་པ་སྙིང་པོར་བྱེད་ཅིང་འདུག་པ་ལ། ཌེཾ་གི་བ་ལན་གཅིག་སྒོ་འགྲམ་ན་འདུག་པ་ལ་འོད་དཀར་བསྒོ་རེ་འདུག་པ་དེ་ཇོ་མོས་མཐོང་ནས་དད་པ་སྐྱེས་ནས། ཁྱོད་འབྲས་མ་བརྡུངས་པར་འཚོ་བ་…མཆོད་གནས་གྱིས་ངས་སྦྱིན་བྱས་པས་འོད་བསྡུས་ཏེ་ང་ལ་…མཆོད་གནས་བྱ་བའི་ཡོན་ཏན་གྱི་ཁྱད་པར་ཅི་ཡང་མེད་ཟེར་ནས་ཞག་འགའ་འོད་མེད་པར་…སྡུག་བསྔལ་ཏེ་བྱས་སོ། །དེ་ནས་སྐབས་སུ་གླུ་ལེན་པ་ནི། གང་ཞིག་…གཉུག་མའི་ཡེ་ཤེས་ཡིད་ལ་མི་བྱེད་སོ་བ་ནི། །ཡིད་…རྟོག་པ་གློ་བུར་པ་རྨོངས་བྱེད་པའི་སོ་བའི་ཕྱི་མ་དག །དེ་…འབྲས་བརྡུངས་ཀྱི་ཡུ་བ་གཞོན་ནས་ནི་གྲུས་པས་…རྟོག་པ་གློ་བུར་པ་སོ་ཕྱེད་དེ་སེལ་བྱེད། །དེ་ཡི་ལྷན་ཅིག…གཉུག་མ་སྐྱེས་པའི་འདོད་པ་དག །ཇི་ལྟར་འཇུག་…སོ་ཕྱེ་ཕྱེད་པས་ཤུ་ཏི་འཕེལ་བ་ལྟར་བྱང་ཆུབ་ཀྱི་སེམས་འཕེལ་བའི་དཔེ་པ་གསལ་བར་བྱས་པ་སྟེ། འཁོར་བ་ལས་…།རིང་དུ་འགྲོ་…རྡོ་རྗེ་འཛིན་པའི་སར་འདོད་པ་འབྲས་བརྡུངས་པའོ། །ཆང་ནི་རྟེན་འབྲེལ་གང་ལས་འབྱུང་མི་ཤེས་འདི་དག་མ་ཚོགས་པར་ཆང་མི་འབྱུང་དེ་བཞིན་དུ་རྟོགས་པ་ཡང་བླ་མའི་གདམས་ངག་བསྒོམ་པ་སོགས། ཕབས་མེད་…བཏབ་པ་ལས་ཀྱང་ཆང་འོང་ཆུའང་མེད་ཅིང་ཤིང་མེད་…དེ་ཤིང་ཤུན་ལས་ཀྱང་ཆང་འོང་ངོ་། །རྩ་བ་མེད། །ཡེ་ཤེས་ཆེན་པོ་འདིས་ནི་འགྲམ་གཉིས་…མཐའ་གཉིས་ལ་མི་གནས་པའི་འབྲས་བུ། ཐོབ་འགྱུར་ཏེ། །ཡུལ་…དྲུག་རྣམས་བསྡམས་ནས་ང་ཡིས་གཅིག་…བདེ་སྟོང་དུ་བྱས། །རླུང་གི་ཐག་…སྲོག་རྩོལ་དབུ་མར་ཚུད་པས་པས་རོ་མཉམ་དྲང་བར་བྱའོ། །སོ་…ཕྱིན་ཆད་བ་མེད་ཅིང་འབྲས་རྣམས་མེད་ཀྱང་ནི། །དུས་རྣམས་…བདེ་སྟོང་ལ་ལོངས་སྤྱོད་པས་ཀུན་ཏུ་ང་ནི་འབྲས་བརྡུངས་པའོ། །ཞེས་གསུངས་ཏེ། དེ་ནས་འབྲས་རྡུང་པའི་མི་ཌེཾ་གི་བ་ཟེར་ནས་དེ་ན་དེ་ལ་དཔལ་ཌེཾ་གི་བ་ཟེར། དེ་ནས་ཀུན་གྱིས་གྲུབ་པ་ཐོབ་པར་ཤེས་ཏེ། རྒྱལ་པོ་ལ་སོགས་པ་ཐམས་ཅད་ཀྱིས་བསྙེན་བསྐུར་བྱས་ཏེ། སོ་འབྲས་རྡུང་པ་བཞག་ཏེ་གྲོང་པར་ཐམས་ཅད་དུ་ཌེམ་ཞིང་མཐར་ཧ་དེར་འགྲོ་ཡང་ཟེར། ཙ་རི་ཏྲ་པའི་མི་ཕྱུགས་ཐམས་ཅད་ཀྱང་ཟེར་ཏེ་དེ་དག་དང་བཅས་ཏེ་མཁའ་ལ་སྤྱོད་པའམ་དངོས་གྲུབ་ཐོབ་བོ། །བློན་པོས་ཀྱང་ཀན་ཙི་…པྲེ་ཏ་པུ་རི་ཡང་ཟེར་ན་ག་རར་ཕྱིན་ཏེ། སྨད་འཚོང་…རྐང་པའི་དྲི་མ་བཀྲུས་དྲི་དག་པའི་དཔེས་མཚོན་ནས་རྟོག་པ་སྐྱེས་མའི་གཡོག་བྱས་ཏེ། དེར་ཡང་རྒྱལ་པོའི་བུ་ལ་སོགས་པ་ཚུར་འོང་པ་རྣམས་ཀྱི་གཡོག་བྱས་པས་ཀྱང་གོ་ལ་སྟེར། ཕར་འགྲོ་བ་རྣམས་ཀྱིས་ཀྱང་གོ་ལ་སྟེར་བས་དེ་ལྟ་བུའི་འཚོ་བ་ལ་བརྟེན་ཏེ་སྒྲུབ་པ་སྙིང་པོར་བྱས་པས་རྟོགས་པ་སྐྱེས་ཏེ་གྲུབ་པ་ཐོབ་བོ། །ཀན་ཙི་ན་ག་རའི་གྲོང་ཁྱེར་པ་རྣམས་ཀྱིས་ཀྱང་དངོས་གྲུབ་ཐོབ་བོ། །དེས་རྗེས་སུ་བཟུང་ཞིང་བྱིན་གྱིས་བརླབས་པ། དྲ་རི་ཀ་པ་བྱ་བ་ཡིན་ལ། འདི་རྒྱལ་རིགས་ཡིན་ལ་རྒྱལ་ས་མ་བཟུང་བར་རྡོ་རྗེ་ཐེག་པ་ཞུགས་ནས་སློབ་དཔོན་སྒེག་པའི་རྡོ་རྗེ་ལ། བསྒྲུབ་བསྐོར་གྱི་གདམས་ངག་ཞུ་རུ་བྱོན་ནས། ཡང་དག་པའི་གདམས་ངག་ཞུ་བྱས་པས། ཡོན་དུ་ལུས་འབུལ་ནུས་སམ་གསུངས་པ་ལ། རྒྱལ་བུས་ལུས་ཕུལ་ནས་ཆོས་ཐམས་ཅད་ཀྱི་དེ་ཁོ་ན་ཉིད་ཀྱི་གདམས་ངག་ཞུས་སོ། །དེ་ལ་སློབ་དཔོན་གྱིས་དེ་དངོས་གྲུབ་ཐོབ་པའི་རྟེན་འབྲེལ་དུ་གཟིགས་ནས་ལྷོ་ཕྱོགས་ཀྱི་རྒྱུད་དུ་སྨད་འཚོང་མ་གཅིག་ལ་བཙོངས་སོ། །སྨད་འཚོང་མ་དེ་གཟུགས་བཟང་བ་གཅིག་ཡོད་པས་ནུབ་གཅིག་སྐྱེས་པ་གཞན་ཞིག་དང་དུས་བྱས་ནས་མོས་ཕྱིན་པས་ཁོ་མ་བྱུང་། མོས་སླར་ལོག་ཕྱིན་པ་དང་། འོད་ཆེན་པོ་གཅིག་བྱུང་ནས་ཡུལ་ཕྱོགས་དེ་འོད་ཀྱིས་སྣང་བར་བྱས་སོ། །མོས་འོད་དེ་གར་འགྲོ་བལྟས་པས་མོ་རང་གི་ཁྱིམ་དུ་སོང་བ་མཐོང་ནས་མོས་ཁྱིམ་དུ་ཕྱིན་རྩ་ན་འོད་དེ་ཁོལ་པོ་ཉལ་བའི་སྙིང་ཁར་ཐིམ། མོའི་བསམ་པ་ལ། འདི་ཁོལ་པོ་ཡིན་ཡང་ཁྱད་པར་ཅན་གཅིག་འདུག་འདི་མཉེས་པ་བྱ་དགོས་སྙམ་ནས་ཁོའི་གམ་དུ་ཕྱིན་པས། ཁོ་ན་རེ་ཇོ་ཅི་བྱེད་སྐྱུག་བྲོ་ལགས་སོ་བྱས། མོས་ཁྱེད་མཉེས་པར་བྱེད་པ་ཡིན་གྱི་བྱས་ཕྱག་རྒྱ་མ་བྱས་པས་གཉིས་ཀས་མཁའ་སྤྱོད་ཀྱི་དངོས་གྲུབ་ཐོབ་བོ། །སྨད་འཚོང་མའི་ཁྱོ་བྱས་པས། མོའི་མིང་ཁོ་ལ་ཆགས་ནས་དྲ་རི་ཀ་པ་ཞེས་གྲགས་སོ། །དོན་སྨད་འཚོང་མའི་ཁྱོ་ཞེས་པའོ། །དེར་མི་ཐམས་ཅད་ཀྱིས་ཁོང་གཉིས་ཀྱི་གཡོག་བྱས། ཟས་ཀྱི་ཕུད་ཀྱིས་མཆོད། བསྙེན་བསྐུར་བྱས་པས་མཐར་གྲོང་ཁྱེར་ན་གནས་པའི་མི་ཐམས་ཅད་ཀྱི་མཁའ་སྤྱོད་ཀྱི་དངོས་གྲུབ་ཐོབ་བོ། །སློབ་དཔོན་འདིའི་གླུའི་ཚིགས་བཅད་གཉིས་ཙམ་ཡོད་དེ་བརྗེད་འདུག་གསུང་སྐད་དོ། །དེའི་སློབ་མ་རྡོ་རྗེ་དྲིལ་བུ་པ། སློབ་དཔོན་ཆེན་པོ་དྲིལ་བུ་པ་འདི་ནི། སྐུ་འཁྲུངས་པའི་ཡུལ་ནི་ཤར་ཕྱོགས་བྷ་རེན་ཏྲ་པ་ཡིན། རྟེན་དགེ་སློང་ཡོངས་སུ་རྫོགས་པའི་པཎྜི་ཏ་ཆེན་པོར་གྱུར་པ་ཡིན་ནོ། །འདི་ལ་བླ་མ་ཕམ་མཐིང་པའི་བཞེད་པས། རྗེ་བཙུན་རྡོ་རྗེ་རྣལ་འབྱོར་མ་ཉིད་ཀྱིས་དངོས་སུ་བྱིན་གྱི་བརླབས་ནས། རྒྱུད་དང་གདམས་ངག་མ་ལུས་པའི་གནང་བ་ཉེ་བར་ནོད་པ་ཡིན་ཏེ། རིམ་པ་ལྔ་པ་ལས། འཁོར་ལོ་སྡོམ་པ་བླ་མ་རྡོ་རྗེ་རྣལ་འབྱོར་མས་བསྟན་པ། ཇི་ལྟར་རྙེད་པ་ཞེས་གསུངས་པའི་ཕྱིར། བླ་མ་བྷ་རན་ཏའི་བཞེད་པས། སློབ་དཔོན་དྲ་རི་ཀ་པའི་སློབ་མ་ཡིན་ཏེ། དེའི་མན་ངག་ལ་བརྟེན་ནས་ཅུང་ཞིག་སྒྲུབ་པ་མཛད་པ་དང་། དེ་ནས་བཟོད་རྡོ་རྗེ་རྣལ་འབྱོར་མས་སྔ་མ་བཞིན་བྱིན་གྱིས་བརླབས་པ་ཡིན་ནོ། །ཞེས་གསུངས་སོ། །གང་ལྟར་ཡང་རྡོ་རྗེ་རྣལ་འབྱོར་མའི་སློབ་མ་ཡིན་ནོ། །དེ་ཡང་སློབ་དཔོན་འདི་བསྐྱེད་པའི་རིམ་པའི་དམིགས་པ་ནི་བརྟན། རིམ་པ་ལྔའི་དང་པོ་ནས་བློ་སྦྱོང་ཞིང་རྡོ་རྗེ་གདན་གྱི་ཤར་ལྷོ་ཨོ་ཌི་བྷི་ཤ་ཞེས་བྱ་བའི་ཡུལ་ཕྱོགས་ཀྱི་ནགས་ཁྲོད་དབེན་པ་གཅིག་ན་སྒྲུབ་པ་མཛད་ཅིང་བཞུགས་པ་དེའི་ཚེ། ཡུལ་དེའི་རྒྱལ་པོ་སྔ་བའི་དུས་སུ་སྐྱོ་བ་བསང་ཞིང་ཡི་དྭགས་ལ་འཕོང་སློབ་པའི་དོན་དུ་ནགས་གསེབ་འཐུག་པོར་བྱོན་པ་དང་། རྒྱལ་པོ་དེས་སློབ་དཔོན་མཐོང་སྟེ་དགེ་སློང་གི་གཟུགས་ལ་ཤིན་ཏུ་རིད་པ་ལུས་ཉི་ལྷགས་ཀྱིས་ཀུན་ཏུ་གདུངས་ཤིང་འཚོ་བའི་བྱ་བའི་དངོས་པོ་གང་ཡང་མེད་པ་དེ་མཐོང་ནས་སྙིང་རྗེ་སྐྱེས་ཏེ། ཁ་ཟས་སྦྱིན་གྱི་གྲོང་ཁྱེར་དུ་འདོང་ཞེས་སྨྲས་སོ། །དེའི་ཚེ་སློབ་དཔོན་རིམ་པ་ལྔ་པ་ལ་བློ་སྦྱངས་པའི་རིམ་པ་གསུམ་པའི་དམ་ཚིག་གིས་ཕྱག་རྒྱ་ཡན་ཆད་ཚར་ནས་ལས་ཀྱི་ཕྱག་རྒྱ་སྒྲུབ་པར་བཞེད་པའི་སྐབས་སུ་སླེབས་ཏེ་མངོན་པར་ཤེས་པས་གཟིགས་པས་ལས་ཀྱི་ཕྱག་རྒྱ་འགྲུབ་པའི་རྟེན་འབྲེལ་ནི་འདིས་འགྲུབ་བོ་སྙམ་དུ་གཟིགས་ནས་ཚིགས་སུ་བཅད་པ་གསུངས་པ་ནི། དངོས་རྣམས་ཡོངས་སུ་ཤེས་པའི་མཁས་པ་རྣམས་ལ་བརྙས་པར་མི་བྱ་སྟེ། །དེ་ནི་རྩ་རྩེ་ཆུང་ངུ་བས་ཀྱང་ཆུང་བའི་འབྱོར་པས་འཁྱིག་པ་མིན། །རྒྱུན་མི་འཆད་པར་ཆང་འཛག་པ་ཡི་འགྲམ་གླང་ནག་པོར་སོང་བ་ཡི། །གླང་ཆེན་རྣམས་ནི་པདྨའི་སྐུད་པ་ཕྲ་མོས་འཁྱིག་པར་མི་ནུས་བཞིན། །ཞེས་གསུངས་སོ། །དེའི་ཚེ་རྒྱལ་པོ་ཁྲོས་ནས་ངས་འདི་གྲོང་ཁྱེར་དུ་དམའ་དབབ་པར་བྱའོ། །ཞེས་ཟེར་ཏེ་གྲོང་ཁྱེར་དུ་ཕྱིན་ནས་དྲིལ་སྒྲགས་པ། ནགས་གསེབ་ཀྱི་བཙུན་པ་འདི་གྲོང་ཁྱེར་དུ་དམའ་དབབ་པར་སུས་ནུས་པ་དེ་ལ་བྱ་དགའ་ཆེན་པོ་བྱའོ་ཞེས་དྲིལ་སྒྲགས་སོ། །དེའི་ཚེ་ཆང་འཚོང་མ་གཅིག་ལ་བུ་མོ་མཛེས་མ་པདྨ་ཅན་གྱི་རིགས་སུ་གྱུར་པ་གཅིག་ཡོད་པ་ན་རེ། ངས་གྲོང་དུ་དམའ་དབབ་པར་བྱའོ་ཞེས་ཁས་བླངས་སོ། །དེ་ནས་དེའི་དགོས་པའི་ཡོ་བྱད་ཐམས་ཅད་ནི་རྒྱལ་པོས་གྲོང་ཁྱེར་ནས་སྦྲེངས་བུ་མོ་དེ་སློབ་དཔོན་གྱི་ཞབས་ཏོག་བྱེད་པར་ཞུ་བ་ཕུལ་བས་སྐལ་བ་དང་ལྡན་པར་གཟིགས་ནས་གནང་ནས། བུ་མོ་དེ་ལ་དབང་དང་དམ་ཚིག་གིས་སྣོད་དུ་རུང་བར་བྱས་ཏེ་ལས་ཀྱི་ཕྱག་རྒྱ་བྱས་ནས་རིམ་པ་ལྔ་པ་མཐར་ཕྱིན་གྱི་བར་དུ་ལོ་བཅུ་གཉིས་ཀྱི་བར་དུ་སྒྲུབ་པ་མཛད་དོ། །དེ་ནས་ཀུན་ཏུ་བཟང་པོའི་སྤྱོད་པས་ཨོ་ཌེ་བི་ཤ་ན་གནས་པ་རྣམས་རྡོ་རྗེ་ཐེག་པ་ལ་བཞུགས་པར་བཞེད་པ་དང་། མ་འོངས་པའི་སེམས་ཅན་དམན་པ་རྣམས་ཀྱི་དོན་དུ་ཐུགས་རྗེ་ཆེན་པོའི་སྤྲུལ་པ་སྤྱན་དྲངས་པའི་དགོས་པ་དང་། སློབ་དཔོན་བདག་ཉིད་ལ་འགྲོ་བ་རྣམས་ཀྱི་མི་མོས་པ་བཟློག་པར་བྱ་བའི་དོན་དུ་གྲོང་ཁྱེར་དུ་བཞུད་པར་བཞེད་ནས་སྤྲུལ་པའི་བུ་དང་བུ་མོ་གཉིས་ཤིག་སྤྲུལ་ལོ། །དེ་ནས་རྒྱལ་པོས་ཆང་འཚོང་མ་ལ་བསྔགས་ཏེ། དེ་རིང་ནགས་གསེབ་ནས་དགེ་སློང་འཁྲིད་ལ་ཤོག་ཅིག་ཅེས་སྨྲས་སོ། །གྲོང་ཁྱེར་གྱི་སྐྱེ་བོ་ཐམས་ཅད་ཀྱང་སྒོ་དྲུང་དུ་འཚོགས་སུ་བཅུག་ནས་ལམ་གྱི་རིམ་པ་བཞིན་དུ་ཆང་གི་བུམ་པ་སྒྲིག་ཏུ་བཅུག་ནས་སྤྱན་དྲངས་སྟེ། སྤྲུལ་པའི་བུ་ནི་གཡས་ནས་རྒྱུག བུ་མོ་ནི་གཡོན་ནས་རྒྱུག སློབ་དཔོན་གྱིས་རའི་གཤོར་ཞལ་དུ་བཙུགས་པ་ལ་ཇོ་མོས་ཆང་གི་བུམ་པ་བཏེག་ཅིང་བླུགས་ནས་རིམ་པ་བཞིན་དུ་བྱོན་ནས་གྲོང་ཁྱེར་དུ་སླེབས་པའི་ཚེ། རྒྱལ་པོས་དབུ་བྱས་པའི་གྲོང་ཁྱེར་པ་རྣམས་ཀྱིས་སྔར་གྱི་སློབ་དཔོན་ཉིད་རང་གི་གླུ་ལེན་ཞིང་། དང་པོ་རྒྱལ་པོས་སྤྱན་དྲངས་པའི་ཚེ་མི་ཡོང་བར་ཆང་འཚོང་མའི་བུ་མོས་བོས་པའི་ཚེ་དེ་ལ་འབབ་པ་ཞེས་ཐལ་མོ་བརྡབས་ཤིང་གད་མོའི་སྒྲ་བྱས་པས། སློབ་དཔོན་གྱིས་སྔར་གྱི་དགོས་པ་གསུམ་དང་རང་གི་ནུས་པ་བསྟན་པའི་ཕྱིར། རའི་གཤོར་ས་ལ་བརྡབས་པས་རིམ་པ་བདུན་ཕུག་སྟེ་འོག་གི་ཆུ་ཆེན་པོ་གྱེན་དུ་བྱུང་ངོ་། །སློབ་དཔོན་ཉིད་རང་ནི་ཧེ་རུ་ཀར་བྱས། བཙུན་མོ་རྡོ་རྗེ་ཕག་མོར་བྱས། སྤྲུལ་པའི་བུ་ནི་རྡོ་རྗེར་བྱས། བུ་མོ་ནི་དྲིལ་བུར་བྱས་ཏེ། བདེ་མཆོག་ལྷན་ཅིག་སྐྱེས་པའི་རྣམ་པར་བྱས་ཏེ་ནམ་མཁའ་ལ་གཤེགས་ནས་སོང་ངོ་། །རྒྱལ་པོ་ལ་སོགས་པའི་སྐྱེ་བོ་ཐམས་ཅད་ཀྱིས་སློབ་དཔོན་ལ་བཟོད་པར་གསོལ་ཞིང་ཕྱག་དང་མཆོད་པ་བྱས་ཏེ་གསོལ་བ་བཏབ་པས། ཐུགས་རྗེ་ཆེན་པོ་ལ་གསོལ་བ་ཐོབས་ཤིག་ཅེས་གསུང་ནས། ཐམས་ཅད་ཀྱིས་ལོ་ཀི་ཤྭ་ར་ཡ་ཅེས་གསོལ་བ་བཏབ་པས། ཆུའི་དབུས་ནས་ཐུགས་རྗེ་ཆེན་པོའི་སྐུ་རང་བྱུང་གཅིག་བྱུང་སྟེ། ཆུ་རྣམས་དེ་ལ་བསྐོར་བ་ལན་བདུན་བྱས་ནས་འོག་ཏུ་སོང་ངོ་། །ཐུགས་རྗེ་ཆེན་པོའི་སྐུ་དེ་དེང་སང་དུས་ཡང་བྱིན་རླབས་ཆེ་ཞིང་འགྲོ་བ་ཐམས་ཅད་སྐྱོབ་པར་གྱུར་པ་ཡིན་ཏེ། ཨོ་ཊི་བི་ཤ་པ་ཐམས་ཅད་ཀྱང་རྡོ་རྗེ་ཐེག་པ་ལ་བཙུད་ཅིང་དངོས་གྲུབ་ཐོབ་པ་མང་པོ་བྱུང་བ་ཡིན་ནོ། །དེའི་སློབ་མ་ནི་རུས་སྦལ་ཞབས་ཅན་ཞེས་བྱ་བ་ཡིན་ཏེ། ཞབས་རུས་སྦལ་ལྟར་མཐོ་བ་དང་། དལ་གྱིས་འགྲོ་བའི་ཕྱིར་རམ། སྤྱོད་པ་མཛད་པའི་ཚེ་རུས་སྦལ་གཅིག་ལ་བཅིབས་ཏེ་བྱོན་པ་ཡིན་ནོ། །ཞེས་ཀྱང་གྲག་གོ །དེའི་སློབ་མ་ཤྲཱི་ཛ་ལན་དྲ་རི་པ་སྟེ་ཡུལ་ཛ་ལན་དྷ་རར་ཕྱག་རྒྱ་ཆེན་པོའི་དངོས་གྲུབ་ཐོབ་པའོ། །དེའི་སློབ་མ་ནི་སྤྱོད་པའི་རྡོ་རྗེ་སྟེ་ཡུལ་ཀརྣ་ལྟར་སྐྱེས་པས་ན་ཀརྣ་པ་ཞེས་ཀྱང་བྱ། སྙན་རིང་བས་ཀརྣ་པ་ཟེར། ཁ་དོག་ནག་པས་ཀྲིཥྞ་པ་ཞེས་ཀྱང་བྱའོ། །དེས་བླ་མའི་མན་ངག་ལ་བརྟེན་ནས་བསྒྲུབ་པ་བྱས་པས་ནུས་པ་ཅུང་ཟད་སྐྱེས་ནས་སྤྱོད་པ་བྱ་བར་བཞེད་དེ་བླ་མ་ལ་ཞུས་པས། སློབ་དཔོན་གྱི་ཞལ་ནས་ནུས་པ་ཆེར་མ་ཐོབ་པས་སྤྱོད་པའི་དུས་མིན་ཞེས་གསུངས་པས། ང་ལ་ནུས་པ་ཡོད་གསུང་། སྟོན་དང་བྱས་པས་ཀྲིཥྞ་པ་རི་ལ་དགུག་པ་དང་། མ་ཧེ་ལ་སོགས་པ་དབང་དུ་བྱ་བ་དང་། ཤིང་ཐོག་ལ་སོགས་པ་དགུག་པ་དང་། གདུག་པ་ཅན་རེངས་པ་ལ་སོགས་ལྟ་སྟངས་བཞི་གྲུབ་ཀྱང་། དེ་དག་ཁྲོལ་དང་གསུང་ནས་དགྲོལ་བར་མ་ནུས་ནས་བླ་མའི་ཞལ་ནས་སྤྱོད་པ་བྱེད་པ་ལ་རྣམ་ཤེས་དང་ཡེ་ཤེས་ཆ་མཉམ་སྟེ་ཚར་བཅད་རྗེས་བཟུང་གཉིས་ཀ་ནུས་པའི་དུས་སུ་བྱེད་པ་ཡིན་ལ། ཁྱོད་ཀྱིས་མི་ནུས་པར་འདུག་པས་སྤྱོད་པ་མ་བྱེད་གསུངས་ནས་སྔར་གྱི་དེ་དག་དཀྲོལ་ནས་སླར་བཏང་ངོ་། །ཡང་སྤྱོད་པ་པའི་ཞལ་ནས་ཅིས་ཀྱང་བདག་སྤྱོད་པ་བགྱིད་པས་བླ་མ་ལ་མཁའ་འགྲོ་མས་གནང་བའི་རུས་པའི་རྒྱན་མངའ་བ་དེ་ཡང་བདག་ལ་ཞུའོ། །དེར་བླ་མས་རུས་རྒྱན་གནང་ནས་ཤར་ཕྱོགས་ན་དེ་ཝི་ཀོ་ཊ་ལྷ་མོའི་མཁར་དུ་མ་འགྲོ། དེར་ཕྱིན་ན་མཁའ་འགྲོ་མས་བར་ཆད་བྱེད་དོ་གསུངས་སོ། །དེར་སློབ་དཔོན་གྱིས་འཁོར་རྣལ་འབྱོར་བདུན་ཅུ་རྩ་གཉིས་ཀྱིས་བསྐོར་ཏེ་ཁྲུ་གང་གིས་ས་ལ་མི་རེག་པ་དང་། གདུགས་བདུན་འཛིན་པ་མེད་པར་ནམ་མཁའ་ལ་འགྲོ་བ་དང་། ཌཱ་མ་རུ་བདུན་ནམ་མཁའ་ལ་འཁྲོལ་བ་མེད་པར་དཀྲོལ་ཞིང་། ཤར་ཕྱོགས་བྷ་ག་ལར་བྱོན་ཏེ་ཆུ་ཁ་གཅིག་ཏུ་ཕྱིན་པ་དང་། མཛེ་མོ་གཅིག་ང་སྒྲོལ་ཟེར་བས། འདི་ཁུར་ན་མཛེ་འགོས་ནས་ཚེ་གཅིག་གིས་སངས་རྒྱས་སྒྲུབ་པའི་བར་ཆད་དུ་འགྲོ་སྙམ་ནས་མ་བསྒྲལ་ལོ། །དེར་འཁོར་ཀུ་སུ་ལུ་གཅིག་གིས་བསྒྲལ་བས་མཛེ་མོ་རྡོ་རྗེ་ཕག་མོར་བྱས་ཀུ་སུ་ལུ་དེ་ཧེ་རུ་ཀར་བྱས་ནས་མཁའ་སྤྱོད་དུ་སོང་ངོ་། །དེ་ནས་ཕར་ཕྱིན་པས་རྨོད་པ་གཅིག་དང་ཕྲད་པ་ལས། ཐུག་ཆང་པ་འོག་ཏུ་བཅུག་འདུག་པས་བསླངས་པས་མ་སྟེར་ཏེ། མ་ཚད་ན་རྡོ་བ་གཅིག་ལ་ཆུ་བག་ཙམ་འཛག་པ་གཅིག་འདུག་པ་ལ་འཐུངས་ཟེར། དེས་མི་ངོམས་བྱས་པས་འཐུང་ནུས་པར་གྱིས། ངོམས་པར་བྱ་ཡིས་ཟེར། དེས་འཐུངས་པས་དེ་མ་ཟད་དོ། །དེས་རྨོད་པའི་གླང་ལ་སྡིག་མཛུབ་བྱས་པས་གླང་ཤི་བས་ཁྱོད་སངས་རྒྱས་པའི་རྣལ་འབྱོར་པར་འདུག་པ་ད་འདི་རྗེས་སུ་བཟུང་ཟེར་བ་ལ་བསོ་མ་ནུས་སོ། །དེ་དུས་སུ་སྨོན་པ་རང་གིས་བསླངས་ནས་ཞིང་རྨོད་ཅིང་འདུག་གོ །ཡང་དེ་ནས་ཕར་ཕྱིན་པས་སྐྱེད་མོས་ཚལ་གཅིག་ན་ཤིང་ཐོག་ཛཾ་བྷི་ར་བྱ་བ་ཆུ་སྐྱུར་མོ་འབྱུང་བ་གཅིག་བུ་མོ་གཅིག་བསྲུང་ཞིང་འདུག་པ་ལ་བསླངས་པས་ཁྱོད་རང་རྣལ་འབྱོར་པར་འདུག་པ་ནུས་པ་མེད་དམ་ཕོབ་ལ་ཟོ་ཟེར་ལྷུང་བའི་ལྟ་སྟངས་བྱས་པས་ཤིང་ཐོག་བྲུལ་ཞིང་བྱུང་བས་མོས་མིག་བཏེག་བྱས་པ་ཙམ་གྱིས་སླར་འབྱར་ཏེ་སོང་ངོ་། །ཡང་ཕར་ཕྱིན་པས་ལྷ་ཁང་གཅིག་ན་མི་གཅིག་བརྒྱད་སྟོང་པ་ཀློག་ཞིང་འདུག་པ་སློབ་དཔོན་གྱིས་ཁྱོད་པཎྜི་ཏའམ། རྣལ་འབྱོར་པའམ། དགེ་བསྙེན་ནམ་ཅིས་གནས་བྱས་པས། ཁོང་ན་རེ་རྣལ་འབྱོར་པའི་ཆ་ལུགས་ཀྱིས་གནས་སོ། །སློབ་དཔོན་གྱིས་རྣལ་འབྱོར་པ་བྱ་བ་ཀློག་བྱེད་དམ་བྱས་པས་འོ་ན་ཁྱོད་ཀྱིས་ཀློག་དང་ཟེར་བ་ལ་སློབ་དཔོན་གྱིས་ཀློག་མ་ཤེས་སོ། །དེ་ནས་སློབ་དཔོན་གྱིས་བྷ་ག་ལར་རྒྱལ་པོ་རོལ་པའི་ཟླ་བ་དང་། བློན་པོ་དགེ་བའི་མགོན་པོའི་གྲོང་དང་ཉེ་བར་བྱོན་པ་དང་། རྒྱལ་པོ་ཕྱི་རོལ་པ་ཡིན། བློན་པོ་སངས་རྒྱས་པ་ཡིན་པས། བློན་པོས་སློབ་དཔོན་ལ་བསུ་བ་དང་བསྙེན་བསྐུར་བྱས་པས། བསྙེན་བསྐུར་བྱེད་པ་ཅི་དོན་དུ་གཉེར་གསུངས་ནས། བློན་པོས་གསོལ་བ་གདབ་ལ་ལྷ་ཁང་ན་ཐུགས་རྗེ་ཆེན་པོ་དབང་ཕྱུག་ཆེན་པོའི་གཟུགས་སུ་བཅོས་པ་གཅིག་ཡོད་པའི་རབ་གནས་ཞུའོ། །བཀའ་བསྩལ་པ་དེ་རིང་ཉིད་དུ་བྱའོ། །གསོལ་པ་ཡོ་བྱད་ཅི་འཚལ། ཅིའང་མི་དགོས་སོ། །གསུངས་ནས། མེ་ཏོག་གཅིག་སྐུའི་སྤྱི་བོར་བཞག་ནས། སུ་པྲ་ཏིཥྛ་ཞེས་བརྗོད་ནས་རབ་གནས་ཟིན་གསུང་། དེ་ལ་ཡིད་མ་ཆེས་པས་སློབ་དཔོན་གྱི་མེ་ཏོག་ཕོག་ཏེ་གཤེགས་པས་སྐུ་ཡང་སློབ་དཔོན་གྱི་ཕྱི་ལ་གཤེགས་པ་དང་། བློན་པོ་ཡིད་ཆེས་ནས་གསོལ་བ་བཏབ་པས་ཡང་མེ་ཏོག་སྤྱི་བོར་བཞག་སྟེ་སུ་པྲ་ཏིཥྛ་ཞེས་བརྗོད་པས་སྐུ་དེ་ཉིད་དུ་བཞུགས་ཏེ་མི་མང་པོས་སྤྱན་དྲངས་པས་ཀྱང་མ་འདྲོངས་ནས་དེ་ཉིད་དུ་ལྷ་ཁང་བརྩིག་གསུངས། བློན་པོ་དེས་དབང་དང་ཆོས་ཞུས། བདེ་མཆོག་གི་རས་བྲིས་གཅིག་ཀྱང་བྲིས་ནས་འབྲི་མཁན་དང་གསུམ་ལས་གཞན་ལ་གསང་བ་ལས་གསང་བ་འཛག་ནས་རྒྱལ་པོས་བློན་པོ་གཞན་ལ་ཐོས་པ་ལས་འདི་མི་བདེན་གསུང་ནས་ཡིད་མ་ཆེས་པར་གནས་པའི་དུས་སུ། བློན་པོའི་གྲོགས་པོ་གཅིག་ན་རེ་བྲིས་སྐུ་འདི་གཞན་དུ་མ་སྐྱེལ་ན་རྒྱལ་པོས་ཚོར་ནས་ཆད་པ་འོང་ངོ་ཞེས་ཟེར་བས་དེ་ལ་མཉན་ཏེ་བྲིས་སྐུ་ལ་ན་བཟའ་མང་པོ་དང་རྒྱ་མང་མོ་བྱས་ཏེ་གྲོང་ཁྱེར་གྱི་ལྷོ་ཕྱོགས་ཀྱི་སྒོ་ནས་བསྐུར་བས། ལྷོ་ཕྱོགས་ཀྱི་སྒོ་བ་ན་རེ་འདི་ཙམ་གྱི་རྒྱ་འདེབས་པ་ཅི་ཡོད་ཟེར་ནས་ཁ་ཕྱེ་བས་བྲིས་སྐུ་བྱུང་ནས་རྒྱལ་པོའི་དྲུང་དུ་ཁྱེར་ཏེ་བསྟན་པས། བློན་པོ་རྣམས་ན་རེ། རྒྱལ་པོའི་ལྷ་ཡིས་གདན་བྱས་པའི་ལྷ་འབྲི་བ་འདི། སྲོག་དང་ནོར་གཉིས་ཀ་དང་འབྲལ་བར་རིགས་སོ་ཞེས་ཟེར་བ་དང་། རྒྱལ་པོ་ན་རེ་དེ་ནི་མ་ཡིན་ཏེ། བྱ་བ་བཏགས་ནས་བྱེད་པས་འུ་ཅག་ཀྱང་འདིས་གདན་བྱས་པའི་འཇིགས་བྱེད་དུས་མཚན་བྲིས་ལ་ནུས་པ་འགྲན་ནོ། །དེའང་ཉིད་ཀྱི་ལྷ་ཁང་དུ་ལྷ་གཉིས་བཞིབས་ཏེ་ཞལ་གཡོགས་ལ་ཞག་བདུན་མཆོད་པ་བྱས་ལ་ཞལ་ཕྱེ་ལ་ཇི་ལྟར་འདུག་པའི་ནུས་པ་འགྲན་ནོ། །ཞེས་ཟེར་ནས་དེ་བཞིན་དུ་བྱེད་པར་བྱས་ནས། བློན་པོས་སློབ་དཔོན་ལ་བསྙད་པས། སློབ་དཔོན་ན་རེ་དེ་བཞིན་དུ་བྱའོ། །བཅོམ་ལྡན་འདས་དབང་ཕྱུག་གིས་བརྫི་བར་ག་ལ་ནུས་གསུངས་ནས། དུར་ཁྲོད་དུ་ཚོགས་ཀྱི་འཁོར་ལོ་མཛད་པའི་ཚེ། མི་སྔོན་པོ་ཐོད་རློན་ཐོགས་པ་གཅིག་བྱུང་ནས་ཚོགས་དཔོན་ངས་བྱ་གསུངས། སྨྲས་པ་དེ་ནི་མ་ཡིན་ཏེ་རྣལ་འབྱོར་པ་ཆེན་པོ་ཡིན་པའི་ཕྱིར་ང་ཉིད་ཚོགས་དཔོན་བྱེད་དོ་ཞེས་གསུངས་པའི་རྗེས་ཁོ་ན་ལ། ཐོད་པ་ཅན་དེ་ཧེ་རུ་ཀར་གྱུར་ནས། འདི་སྐད་དུ་མཛེ་མོ་དེ་ཡང་མཛེ་མོ་མ་ཡིན་རྡོ་རྗེ་ཕག་མོའི་རྣམ་འཕྲུལ་ཡིན། ཞིང་རྨོད་དེ་ཡང་ཞིང་རྨོད་མ་ཡིན་ཧེ་རུ་ཀའི་རྣམ་འཕྲུལ་ཡིན། ཐོད་པ་ཅན་ཡང་ཐོད་པ་ཅན་མིན། ཧེ་རུ་ཀའི་རྣམ་འཕྲུལ་ཡིན། ཚེ་འདིར་མཆོག་མིན་དངོས་གྲུབ་གཞན་འགྲུབ། གཞུང་རྣམས་རྩོམས་ཤིག་བར་དོར་སངས་རྒྱས་འགྲུབ། །ཅེས་གསུངས་སོ། །སློབ་དཔོན་གྱིས་བདག་རྗེས་སུ་བཟུང་དུ་གསོལ་ཞེས་བྱས་ནས་བསྟོད་པ། ཁྱོད་ཀྱི་ཞབས་ཀྱི་ལྗིད་ཀྱིས་མནན་ན་འོག་གི་ཀླུ་ཡང་འཇིགས་འགྱུར་ཞེས་ཏེ་ཞབས་གཡོན་བསྐུམས་པར་གནས། །ཕྱག་རྣམས་དྲང་པོར་བསྲང་ན་ཕྱོགས་སྐྱོང་རྣམས་ཀྱང་སྐྲག་འགྱུར་ཞེས་ཏེ་ཕྱག་རྣམས་བསྐུམས་པར་གནས། །དབུའི་གཙུག་གཏོར་དྲང་པོར་བསྲང་ན་ཚངས་པའི་འཇིག་རྟེན་འཇིགས་འགྱུར་ཞེས་ཏེ་དབུ་ནི་ཅུང་ཟད་ཡོ་བར་གནས། །རྗེ་བཙུན་ཁྱོད་ཀྱི་གར་ནི་དགོས་པ་དང་ལྡན་མཐོང་བས་དད་དེ་སྙིང་ནས་དྭང་བས་བདག་གིས་བསྟོད། །སྲིད་པ་གསུམ་འབར་སྐུ་ནི་རྗེས་ཆགས་དུལ་བར་ལྡན། །འོད་ཟེར་སྔོན་པོ་སྟོང་ལྡན་ཉི་མ་བརྒྱ་སྟོང་ལྡན། །རྣམ་མང་སྐུ་དང་ཆ་ལུགས་རྗེས་ཆགས་སེམས་དཔར་ལྡན། །ཧེ་རུ་ཀ་དཔལ་དེ་དང་སྔགས་པ་ལྷན་ཅིག་གར་བྱེད་ཤོག །ཅེས་གསུངས་པ་དང་། ཧེ་རུ་ཀས་ཧ་ཧ་ཧི་ཧི་ཧོ་ཞེས་གསུང་ནས་མི་སྣང་བར་གྱུར་རོ། །དེ་ནས་ཞག་བདུན་ནས་བྲིས་སྐུ་བལྟས་པས་བཅོམ་ལྡན་འདས་ནི་འོད་དང་ལྡན་ལ་བྲིས་སྐུ་གཅིག་ཀྱང་གོ་ལོག་ནས་འཇིགས་བྱེད་དུས་མཚན་མནན་པའི་ཧེ་རུ་ཀ་འོད་བཅས་པར་གྱུར་པ་མཐོང་ནས་རྒྱལ་པོ་འཁོར་དང་བཅས་ཤིན་ཏུ་དད་པར་གྱུར་ནས། སློབ་དཔོན་ལ་རྒྱལ་པོས་གདན་སར་སྤྱན་དྲངས་ནས་དབང་དང་མན་ངག་ཞུས་ནས་རྒྱལ་སྲིད་ཐམས་ཅད་ཕུལ་ཏེ་བྷཾ་ག་ལ་པ་ཐམས་ཅད་སངས་རྒྱས་པར་གྱུར་རོ། །དེའི་རྗེས་ལ་ནག་པོའི་ཆོས་དྲུག་ལ་སོགས་པ་བརྩམས་སོ། །དེ་ནས་ཛ་ལན་དྲ་རར་དགོན་པར་བྱེད་གསུངས། དེ་ཝི་ཀོ་ཊར་ཡང་བྱོན་པ་དང་མཁའ་འགྲོ་མ་གཅིག་གིས་མིའི་བུ་མོར་བརྫུས་ནས་འབྲས་རྡུང་བ་ལ་འབྲས་བསླངས་པས་མ་སྟེར་ནས། སློབ་དཔོན་གྱིས་འབྲས་ཀྱི་ཚོམ་ལ་ལྟ་སྟངས་བྱས་པས་བཀས་པས། མོས་ཀྱང་སློབ་དཔོན་ལ་ལྟ་སྟངས་བྱས་པས་ཞལ་ནས་ཁྲག་བྱུང་སྟེ། དེར་མིད་ནས་བཞུགས་པར་བྱོན་པ་དང་བསྙུངས་ཏེ། བླ་མའི་བཀའ་བཅག་པའི་ཉེས་པ་བྱུང་བས་ཡུལ་ཉི་ཤུ་རྩ་བཞིར་ཚོགས་འཁོར་བྱེད་དུ་སོང་ལ་དེ་ནས་མེ་ཏོག་དང་སྨན་ལོང་ལ་ཤོག་གསུངས་ནས་འཁོར་རྣམས་བཏང་ནས། དེ་དག་གིས་ཀྱང་དེ་བཞིན་དུ་བྱས་ནས་སླར་ལོག་ནས་སོང་བ་དང་། ལམ་ཁ་ན་ཁྲུས་ཀྱི་རྫིང་བུ་གཅིག་ན་བུད་མེད་མང་པོ་ཁྲུས་བྱེད་ཀྱིན་འདུག་པ་རྣམས་ན་རེ། ཁྱེད་ཁྲུས་མི་བྱེད་དམ་ཟེར། སྨྲས་པ་ལོང་མེད་དེ་སློབ་དཔོན་བསྙུང་བས་མྱུར་བར་འགྲོའོ། །མཁའ་འགྲོ་མས་སྨྲས་པ་སྙུང་བ་གདངས་སོ། །དེར་འཁོར་རྣམས་ཀྱིས་ཁྲུས་བྱས་པ་དང་། སྨན་རྣམས་བུད་མེད་རྣམས་ཀྱིས་ཁྱེར་ནས་མཁའ་སྤྱོད་དུ་སོང་ངོ་། །དེར་ཕྱིན་པ་དང་ཨ་ཙརྻ་སྙུང་བ་མ་དྲག ཨ་ཙརྻའི་ཞལ་ནས་ད་མཁའ་འགྲོ་མའི་བར་ཆད་ཡིན་པས་ཚེ་འདིར་མྱ་ངན་ལས་མི་འདའ་བས་ལུས་འདི་དོར་ཏེ་བར་དོར་ལུས་འདི་ལ་ཞུགས་ནས་གདོད་སངས་རྒྱས་ཐོབ་པར་འགྱུར་བས་ལུས་འདི་ཞག་གསུམ་དུ་མ་སྲེགས་གསུངས་ཏེ་ཞག་ལྔ་ལོན་པ་དང་། རྒྱལ་པོའི་རྩིས་པས་ཚོར་ནས་ཡུལ་ཕྱོགས་ན་རོ་ཡོད་པས་ཡུལ་ཐམས་ཅད་བཙོག་ཟེར་ནས་འཇོག་དུ་མ་སྟེར་ཏེ། པུར་སྦྱངས་པས་ཌཱ་མ་རུ་དང་ཆ་ལང་ལ་སོགས་པའི་སྒྲ་དང་། ལྷའི་མེ་ཏོག་ལ་སོགས་པ་དཔག་ཏུ་མེད་པའི་མཆོད་པ་ཡང་བྱུང་ངོ་། །དེང་སང་གི་དུས་སུ་ཡང་འདས་པའི་དུས་སུ་ཌཱ་མ་རུ་དང་མེ་ཏོག་ལ་སོགས་པའི་མཆོད་པ་དཔག་ཏུ་མེད་པ་བྱུང་བ་ཡིན་ནོ། །ཁ་ཅིག་ན་རེ། དེ་ནས་དུས་ཕྱིས་རུས་པའི་རྒྱན་དང་བཅས་པ་གཅིག་འཁྲུངས་ནས་སྤྱོད་པ་བྱས་ནས་མྱ་ངན་ལས་འདས་ཏེ་བསྟན་བཅོས་རྣམས་ཀྱང་དེའི་དུས་སུ་བརྩམས་ཞེས་ཟེར་རོ། །ལ་ལ་ན་རེ་བར་དོ་ཉིད་དུ་མྱ་ངན་ལས་འདས་ཏེ་བཅོམ་ལྡན་འདས་ཀྱི་ལུང་བཞིན་ནོ། །བར་ཆད་བྱེད་པའི་མཁའ་འགྲོ་མ་རྣམས་ནི་སློབ་མའི་མཆོག་ཕྱག་རྒྱ་ཆེན་པོ་ཐོབ་པ་གུ་ཧེ་པ་ཞེས་བྱ་བས་ཚར་བཅད་དེ་བཏུལ་ལོ། །དེའི་སློབ་མ་གུ་ཧེ་པ། དེའི་སློབ་མ་ཨན་དྷར་བི་ཛ་ཡ་ཏེ་བར་མ་རྣམ་རྒྱལ་ཞེས་པ་ཡིན་ཏེ། དེ་དག་གི་ལོ་རྒྱུས་ནི་ནག་པོ་ཆོས་དྲུག་གི་སྟེང་དུ་བརྗོད་དགོས་སོ། །བླ་མ་ཁ་ཅིག་གི་ཞལ་ནས་དྲ་རི་ཀ་པ་དངོས་ཀྱི་སློབ་མ་ཨན་དྷར་བི་ཛ་ཡ་བྱ་བ་བར་མ་རྣམ་རྒྱལ་དེས་ཀྱང་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་བོ་ཞེས་ཟེར་ཏེ། སློབ་དཔོན་ནག་པོ་པས་མཛད་པའི་སྡོམ་པ་བསྟན་པ་དཔང་པོར་བྱས་ན་སྔ་མ་ཉིད་དག་པ་ཡིན་ནོ། །དེའི་སློབ་མ་ཏཻ་ལོ་པ་ཡིན་ཏེ། དེ་ཡང་དང་པོ་རྒྱལ་རིགས་ལས་རབ་ཏུ་བྱུང་སྟེ་མཚན་ཡང་ཤེས་རབ་བཟང་པོ་ཞེས་གྲགས་ཏེ་ཡོངས་སུ་རྫོགས་པའི་པཎྜི་ཏར་གྱུར་ཏོ། །དེའང་བླ་མས་ཏིལ་བརྡུང་བར་རིགས་ཕབ་ཏེ། ཏཻ་ལོ་པ་ཞེས་བྱ་བར་གྲགས་ཏེ་དེས་ཀྱང་ཕྱག་རྒྱ་ཆེན་པོ་མཆོག་གི་དངོས་གྲུབ་གྲུབ་བོ། །དེའི་སློབ་མ་དཔལ་ནཱ་རོ་པ་ཡིན་ཏེ། དེའང་ཡབ་ཁ་ཆེ་ཏུ་ཁོང་ཉིད་མ་ག་ཏར་སྐུ་འཁྲུངས་པ་བྲམ་ཟེའི་རིགས་སུ་སྐྱེས་ཏེ། རིག་བྱེད་ལ་སོགས་པ་ཕྱི་རོལ་པའི་གཞུང་དུ་མ་ལ་མཁས་པར་གྱུར། དེ་ནས་སངས་རྒྱས་པའི་ཐེག་པ་ལ་ཞུགས་ཏེ། བི་ཀ་མ་ལ་ཤཱི་ལར་རབ་ཏུ་བྱུང་ནས་རིག་པའི་གནས་ལྔ་ལ་མཁས་པར་གྱུར་ཏོ། །དེའང་བི་ཀ་མ་ལ་ཤཱི་ལའི་གཙུག་ལག་ཁང་ན་དུས་མཉམ་པའི་མཁས་པ་སྒོ་དྲུག་ཅེས་བྱ་བ་ཡོད་དེ། ཤར་ཕྱོགས་ཀྱི་སྒོ་བསྲུངས་སློབ་དཔོན་ཤཱན་ཏི་པ་དེ་ལ་སྒྲ་ཚད་འདྲི་བ་འོང་པས་དེའི་རྩོད་པ་བཟློག ལྷོ་ན་སློབ་དཔོན་ངག་གི་དབང་ཕྱུག་གྲགས་པ་དེ་ནས་རྩོད་པ་ཐམས་ཅད་བཟློག ནུབ་ན་ཤེས་རབ་འབྱུང་གནས་བློ་གྲོས་དེས་མུ་སྟེགས་ཀྱི་རྩོད་པ་བཟློག བྱང་ན་ཇོ་བོ་ནཱ་རོ་པ་དེ་ནས་ཐེག་པ་ཆེན་པོ་ལུང་འདྲི་བའི་རྩོད་པ་བཟློག དབུས་ནས་ཇོ་བོ་ཛྙ་ན་མི་ཏྲ་དང་རིན་ཆེན་རྡོ་རྗེ་ཞེས་པ་གཉིས་བཞུགས་ཏེ། དེ་གོང་མ་རྣམས་དང་ཆེ་ཆུང་གང་ཡང་མེད་ཀྱང་དབུས་ཀྱི་ཀ་ཆེན་ཞེས་གྲགས་སོ། །དེ་ལ་གཞན་རྣམས་ཀྱི་མིང་ནི་རབ་ཏུ་བྱུང་བའི་མིང་ཡིན་ལ། ཇོ་བོ་ནཱ་རོ་ཏ་པ་ནི་རིགས་ལ་མིང་བཏགས་པ་ཡིན་ཏེ། བྲམ་ཟེ་ལ་དཀར་པོ་རིགས་བརྒྱད་དང་། ནག་པོའི་རིགས་བརྒྱད་དེ་བཅུ་དྲུག་ཡོད་པ་ལས། འདིར་བྲམ་ཟེའི་རིགས་བཟང་ཞིང་དཀར་པོ་ཡིན། དེའི་ནང་ནས་བཟང་བ་ནཱ་རོ་ཏ་ཞེས་བྱ་བ་དང་། ཀ་ཤ་ཞེས་བྱ་བ་གཉིས་ལས་འདི་དང་པོ་ཡིན་ནོ། །པ་ཞེས་བྱ་བ་ནི་མཆོག་དུ་གྱུར་པ་བསྐུར་ཚིག་ཡིན་པས། ནཱ་རོ་ཏ་པ་ཞེས་གྲགས་པ་ཡིན་ནོ། །དེ་ནས་སློབ་དཔོན་གྱི་ཐུགས་དགོངས་ལ་བདག་ཤེས་བྱ་རིག་པའི་གནས་ལྔ་ལ་མཁས་ཀྱང་རང་གི་སེམས་པ་བཞོས་ཙམ་དུ་ཡང་མི་གནས་པས་དེའི་ཐབས་བཙལ་ཏེ། དེའང་རྒྱ་གར་ཤར་ན་ཏི་ལོ་པ་ཞེས་བྱ་བའི་རྣལ་འབྱོར་པ་གྲུབ་པ་ཐོབ་པར་ཡོངས་སུ་གྲགས་པས་དེའི་གམ་དུ་འགྲོ་སྙམ་ཏེ་རང་གི་གྲོགས་པོ་ལ་སྦྲན་པས་རིན་ཆེན་རྡོ་རྗེ་ན་རེ། ཁོ་བོ་ཡོངས་སུ་རྫོགས་པའི་པཎྜི་ཏ་ཆེན་པོར་གྱུར་ནས་ཀུ་སུ་ལུའི་རྐང་པ་ལ་ཕྱག་མི་འཚལ་ལོ། །ཟེར་ནས་འགྲོར་མ་ཉན་ནོ། །དེར་སློབ་དཔོན་ཉིད་ཀྱིས་རྒྱ་གར་ཤར་ལྷོའི་ཕྱོགས་སུ་བྱོན་ཏེ། དེ་ན་ཛ་ར་བི་ཧ་ར་རིམས་ནད་འཕྲོག་པའི་གཙུག་ལག་ཁང་ཞེས་བྱ་བ། དེའི་གམ་དུ་རིམས་ནད་ཅན་འོངས་པ་ཐམས་ཅད་ནད་ཐམས་ཅད་ཞི་ནས་འགྲོ་བས་རིམས་ནད་འཕྲོག་པའི་ལྷ་ཁང་ཞེས་བྱ་བ་དེར་བྱོན་ཏེ། མི་ཐམས་ཅད་ལ་ཏཻ་ལོ་པ་ཞེས་བྱ་བའི་རྣལ་འབྱོར་པ་དེ་གང་ན་ཡོད་དྲིས་པས། ལ་ལ་ན་རེ་རབ་ཏུ་བྱུང་བའི་ཆ་ལུགས་སུ་བཞུགས་ཟེར། ལ་ལ་ན་རེ་རྣལ་འབྱོར་པའི་ཆ་ལུགས་སུ་བཞུགས་ཟེར་ཏེ་རེས་འདིར་འོང་། རེས་སུ་ལ་བི་ཧ་རའི་གཙུག་ལག་ཁང་དུ་འགྲོ་བ་ཡིན་ཟེར་ནས་མ་རྙེད་དོ། །ལན་གཅིག་རིམས་ནད་འཕྲོག་པའི་ལྷ་ཁང་གི་ནང་ན་ཐམས་ཅད་ཆོས་སྟོན་ཟ་བའི་ཚེ་དགེ་འདུན་གྱི་གྲལ་བྱེད་པའི་ཕྱི་རོལ་ན་མེ་ཕུང་ཡོད་པའི་གམ་དུ་མི་སྔོ་བ་རིད་པ་ཉི་ལྷགས་ཀྱིས་ཁྱེར་བ་འདོམས་དཀྲིས་ཀྱི་རས་ཙམ་ལས་གོས་མེད་པ་གཅིག་བྱུང་སྟེ། ཉ་རློན་པ་མ་ཤི་བ་ཁ་ཅིག་ཁྱེར་ཏེ་འོངས་ནས་མེ་གསེབ་ཏུ་བཅུག་ཅིང་བསྲེགས་སོ། །དེ་ནཱ་རོ་པས་མཐོང་སྟེ། འདི་ཟློག་སྙམ་པ་ལ་སྒོ་མ་ཕྱེ་སྟེ། ཟས་ཟོས་ཟིན་པ་དང་། སྒོ་ཕྱེ་ནས་དེར་ཕྱིན་ཏེ་འདི་ལྟར་མ་བྱེད་བྱས་པས། ཉ་བསྲེགས་པ་རྣམས་ཚུར་བཀུག་སྟེ་ཕུ་བཏབ་པས་ཉ་རྣམས་མ་ཤི་བར་གསོས་སོ། །དེར་འདི་ནུས་པ་ཐོན་པ་གཅིག་འདུག་པས། ཏཻ་ལོ་པ་ཡིན་ནམ་སྙམ་པ་དང་། ནཱ་རོ་པ་ཧོ་ཡི་ཡིན་ནོ་ཞེས་ཟེར་རོ། །དེས་ཕྱི་འགྲོལ་བྱེད་པ་ལ་སོགས་པ་སྨྱོན་པ་དང་འདྲ་བར་མཐོང་བས། འདི་ཏཻ་ལོ་པ་མ་ཡིན་ནམ་སྙམ་པ་བྱུང་བ་དང་། དེ་མཁྱེན་ཏེ་ནཱ་རོ་པ་ཧོ་ཡི་མིན་མིན་ཞེས་གསུངས་སོ། །ཡང་རེས་མཉམ་འཇོག་པ་འདྲ་བར་འདུག་པས་ཏི་ལོ་པ་ཡིན་ནམ་སྙམ་པ་དེ་མཁྱེན་ཏེ། ཡིན་ཡིན་ཞེས་གསུངས་པས་མངོན་ཤེས་མངའ་བར་ཤེས་ཏེ་ཕྱི་བཞིན་དུ་འབྲངས་པས་མི་གཅིག་གིས་རྣལ་འབྱོར་པ་ལ་རས་ཀྱི་སྟོད་གཡོགས་གཅིག་ཕུལ་བས་ལྕགས་ཀྱི་ཐུར་མས་གཟེར་ཏེ་བཏང་ངོ་། །དེར་ཐུར་མ་སྟོན་ཏེ་ནཱ་རོ་པའི་གསང་གནས་ཀྱི་བུ་གར་བཅུག་ཏེ་གར་སོང་ཆ་མེད་པར་གྱུར་ཏོ། །དེར་གསང་གནས་ནས་དྲངས་ཏེ་འགྲོ་མི་ཤེས་པར་ཡོད་པ་ལ་ཡང་བྱོན་ཏེ། མི་ནའམ་གསུངས་པ་ལ་སྡུག་བསྔལ་ལོ་བྱས་པས་ཐུར་མ་སྟོན་ཏེ་ཕྱག་གིས་རེག་ཏེ་རོ་གྷ་ན་ཧི། ཞེས་པ་ན་བ་མེད། ཚ་བ་མེད་པར་གྱུར་ཅིག་ཅེས་གསུངས་པ་དང་སྡུག་བསྔལ་ལས་གྲོལ་ལོ། །ཡང་ཕྱི་བཞིན་དུ་འབྲངས་པས་ལམ་ཁ་ན་རྒྱལ་པོ་དང་རྒྱལ་པོའི་བཙུན་མོ་འཁོར་དང་བཅས་པ་བྱུང་བར་མཐོང་བས་སློབ་དཔོན་ན་རེ། སྐྱེས་བུ་སྙིང་སྟོབས་དང་ལྡན་པ་དག་རྒྱལ་པོའི་བཙུན་མོ་ལ་སེན་མོ་འདེབས་ནུས་པ་དག་ཡོད་དམ་གསུངས་པས། ནཱ་རོ་པས་བྲམ་ཟེའི་ཆས་སུ་ཞུགས་ཏེ་རིག་བྱེད་འདོན་ཞིང་ཕྱིན་པས། བཙུན་མོའི་མགོར་མེ་ཏོག་བཞག་སྟེ་སེན་མོ་བཏབ་པས་འཁོར་རྣམས་ཀྱིས་ནཱ་རོ་པ་བརྡུངས་སོ། །སློབ་དཔོན་ནཱ་རོ་སྡུག་མི་བསྔལ་ལམ་གསུངས་པ་ལ་སྡུག་བསྔལ་ལོ་བྱས་པས། སྔར་བཞིན་བྱས་ཏེ་ན་ཚ་ལས་གྲོལ་ལོ། །ཡང་བློན་པོའི་ཆུང་མ་འཁོར་དང་བཅས་པ་བྱུང་བ་གཟིགས་ཏེ། སྐྱེས་བུ་སྙིང་སྟོབས་དང་ལྡན་པ་དག་བློན་པོའི་ཆུང་མ་ལ་འོ་བྱེད་ནུས་པ་ཡོད་དམ་གསུངས་པ་ལ། ཡང་ནཱ་རོ་པས་སྔར་བཞིན་འཇུས་ཏེ་འོ་བྱས་པས་འཁོར་རྣམས་ཀྱིས་བརྡུངས་པས། སྔར་བཞིན་བྱས་པས་སྡུག་བསྔལ་ལས་གྲོལ་ལོ། །ཡང་ཕྱི་བཞིན་དུ་བྱུང་བ་དང་གྲོང་ཁྱེར་ཞིག་ན་དགའ་སྟོན་བྱེད་པ་ལ་ཚོད་མ་བསླངས་ཏེ་སློབ་དཔོན་ལ་ཕུལ་བས། དེ་གསོལ་ཏེ་ཤིན་ཏུ་ཞིམ་མོ་གསུངས་པ་ལ། ནཱ་རོ་པས་ད་རུང་གསོལ་བར་འདུག་སྙམ་ནས་ཡང་སློང་དུ་ཕྱིན་པས་མ་སྟེར་བ་ལ། ཁོང་གིས་ཁྱིམ་དུ་ཕྱིན་ཏེ། སྔར་གྱི་ཚོད་མ་དེ་འདྲ་འདུག་པའི་ཟངས་གཅིག་འདུག་པ་དེ་བྲང་ལ་བཀབ་ཏེ་བྲོས་ནས་འོངས་པ་ལ། མི་མང་པོས་བརྡུངས་པས་ཀྱང་ཟངས་མ་ཤོར་ཏེ་མི་རྣམས་ན་རེ་རྐམ་ཆགས་ཅན་ཁྱོད་ཚོད་མ་ཁྱེར་ལ་ཟངས་བུ་བྱིན་ཞིག་ཟེར་བ་ལ། ཤིང་ལོའི་ཁུད་དུ་ཚོད་མ་བླུགས་ཏེ་ཟངས་བུ་གཏད་དེ་ཚོད་མ་སློབ་དཔོན་ལ་ཕུལ་བས་དགྱེས་ཏེ་གསོལ་ལོ། །ཡང་ཕྱི་བཞིན་དུ་འབྲངས་པས་སྔར་གྱི་དགེ་འདུན་གྱི་གཙུག་ལག་ཁང་གསུམ་ཐོག་ཡོད་པའི་སྟེང་དུ་ཕྱིན་ཏེ། སྙིང་སྟོབས་དང་ལྡན་པ་སུས་འདི་ན་མར་མཆོང་ནུས་སམ་གསུངས་པ་ལ་ནཱ་རོ་པས་སྡུག་བསྔལ་ཡང་མྱུར་དུ་བདེ་ནས་འགྲོ་སྙམ་ནས་མཆོངས་པས་མི་རྣམས་ན་རེ། འདི་སྨྱོན་པའོ་ཞེས་ཟེར་ཏེ་འཛིན་དུ་བྱུང་བ་ལ། མི་སྟེང་ན་འདུག་པ་ཡ་གི་ཡོང་དུ་ཆུག་ཞིག་ཟེར་ཏེ་མཆོངས་པས་སློབ་དཔོན་སྔར་གྱིས་མྱུར་དུ་བདེ་ནས་འགྲོ་སྙམ་པ་དེས་ཞག་འགའ་མ་བྱོན་ནོ། །དེར་ཤིན་ཏུ་སྡུག་པས་ཕྱིས་བྱོན་ཏེ་སྡུག་མི་བསྔལ་ལམ་བྱས་པས། སྡུག་བསྔལ་ལོ་བྱས་པས་ཚིག་ཐོན་པ་རྣམས་བཅུག་སྟེ་ན་བ་དང་ཚ་བ་མེད་པར་གྱུར་ཅིག་གསུངས་པ་ཙམ་གྱིས་སྡུག་བསྔལ་ལས་གྲོལ་ལོ། །ཡང་ཕྱི་བཞིན་དུ་འབྲངས་པ་ལས་ནགས་འདབ་གཅིག་དུ་བྱོན་ཏེ། ཤིང་བདུག་པ་ཅན་མང་པོ་ལ་མེ་སྦར་ཏེ་སྙིང་སྟོབས་དང་ལྡན་པ་སུས་འདིར་ལག་འཇུ་ནུས་སམ་གསུངས་པ་ལ་ནཱ་རོ་པས་ལག་པ་བཅུག་པས་ཆུ་བུར་དུ་སོང་བ་ལ། སློབ་དཔོན་ན་རེ་སྡུག་བསྔལ་བར་མ་གྱུར་རམ་ཞེས་གསུངས་པས་སྡུག་བསྔལ་ལོ་བྱས་པས་སྔར་བཞིན་དུ་བྱས་པས་སྡུག་བསྔལ་ལས་གྲོལ་ལོ། །ཡང་ཕྱི་བཞིན་དུ་འབྲངས་པས་བྱང་སྟོང་པ་ཞིག་དུ་སླེབས་པ་དང་། དེར་ཅུང་ཞིག་མཉམ་པར་འཇོག་པ་བྱས་པས། དེར་ཁྱོད་ཡུན་རིང་པོར་ཚ་གྲང་ལ་སོགས་པ་གང་ཡང་ཡིད་ལ་མི་བྱེད་པར་དཀའ་བ་དོན་དུ་གཉེར་བ་ཅི་དོན་དུ་གཉེར་བ་ཡིན་གསུངས་པ་ལ་ནཱ་རོ་པས་ཁོ་བོ་ན་ཡང་དག་པའི་གདམས་ངག་འདོད་པ་ཡིན་ནོ་བྱས་པས། འོ་ན་ཡང་དག་པའི་གདམས་ངག་སྦྱིན་གྱིས་མཎྜལ་གྱིས་གསུངས་པ་ལ། ཆུ་མེད་བྱས་པས་རང་གི་དྲི་ཆུ་གྱིས་གསུངས་ཏེ་མཎྜལ་བྱས་ནས་མེ་ཏོག་བཀྲམ་པ་དང་། སློབ་དཔོན་གྱིས་མཎྜལ་གྱི་འཇིམ་པ་གཅིག་བསླངས་ཏེ་ནཱ་རོ་པའི་ཞལ་ལ་རྒྱབ་པ་དང་། མི་རྟོག་པ་སྐྱེས་ཏེ། ལྷན་ཅིག་སྐྱེས་པའི་ཡེ་ཤེས་མཚོན་པར་བྱ་བའི་ཕྱིར་བྱིན་གྱིས་བརླབས་པ་མཛད་དོ། །དེ་ནས་དང་པོར་དབང་དང་རྒྱུད་དང་བསྟན་བཅོས་རྣམས་གསུངས། དེ་ནས་གདམས་ངག་གཞི་འཁོར་བའི་གནད་རྩ་དང་རླུང་དང་བྱང་ཆུབ་ཀྱི་སེམས་དང་བསྐྱེད་པའི་རིམ་པ་ལ་སོགས་པ་མཚོན་བྱེད་ཐམས་ཅད་བསྟན་ནས་མཚོན་བྱ་དོན་ཞུས་པས། ཀྱེ་ཧོ་འདི་ནི་རང་རིག་སྟེ། །ངག་གི་ལམ་འདས་སྤྱོད་ཡུལ་མིན། །ཏཻ་ལོ་ང་ཡིས་ཅི་ཡང་བསྟན་དུ་མེད། །རང་གིས་རང་ལ་བརླན་ཏེ་ཤེས་པར་བྱས་སོ། །ཅེས་གླུ་བླངས་ཏེ་འདིས་རྒྱ་མཚོ་དང་འདྲ་བའི་མཚོན་བྱ་བསྟན་ནས། ཆུ་བོ་དང་འདྲ་བའི་མཚོན་བྱེད་རྩ་རླུང་ལ་སོགས་པའང་གནང་སྟེ། ད་ཁྱོད་པཎྜི་ཏའི་ཆས་མ་འཛིན་པར་རྣལ་འབྱོར་པའི་ཆ་ལུགས་ཟུངས་ལ་སྒྲུབ་པ་སྙིང་པོར་གྱིས་ཤིག་དང་། སྐྱེ་བ་འདིར་མཆོག་གི་དངོས་གྲུབ་ཐོབ་པར་འགྱུར་རོ། །པཎྜི་ཏའི་ཆ་ལུགས་བཟུང་ནས་རྩོད་པ་བྱས་ན་ཆོས་ལ་སྨོད་པའི་རྩ་ལྟུང་དྲུག་པ་འབྱུང་སྟེ་དངོས་གྲུབ་མི་ཐོབ་བོ་གསུངས་ཏེ། དམ་ཚིག་ཕོག་ནས་མི་སྣང་བར་གྱུར་ཏོ། །དེ་ནས་ནཱ་རོ་པས་ལི་སི་ཧ་ར་ཞེས་བྱ་བ་མེ་ཏོག་བཟང་པོ་རྣམས་ཀྱང་དེའི་ཚོན་གྱིས་ཟིལ་གྱིས་གནོན་པས་མེ་ཏོག་གི་མདོག་འཕྲོག་པའི་ལྷ་ཁང་ཞེས་བྱ་བ་དེ་ལ་ཉེ་བའི་བྱང་ཕྱོགས་ན་གྲོང་ཁྱེར་ཆུང་བ་གཅིག་ཡོད་པ་ན་རྒན་མོ་གཅིག་གིས་བཤོས་འདྲེན་ཅིང་སྒྲུབ་པ་སྙིང་པོར་བྱེད་ཅིང་བཞུགས་པ་ལས་དུས་ནམ་ཞིག་ན་མུ་སྟེགས་གཅེར་བུ་པ་རྣམས་རྩོད་པ་རྒྱལ་ཏེ་སངས་རྒྱས་ཀྱི་བསྟན་པ་འཇིག་པར་གྱུར་པ་ན། རྒྱལ་པོས་པཎྜི་ཏ་ལྔ་བརྒྱ་བསགས་ཏེ་མེ་ཏོག་ཕྲེང་བ་གཏད་པས་སུས་ཀྱང་ལེན་མ་ནུས་ནས། རྒྱལ་པོ་ན་རེ། ད་རུང་བགྲོས་ལ་ཁྱོད་རྩོད་པ་གྱིས་ཤིག གལ་ཏེ་རྩོད་པ་མི་ནུས་ན་གཙུག་ལག་ཁང་གཅེར་བུ་པ་ལ་འབུལ་ལོ་བྱས་པས། པཎྜི་ཏ་རྣམས་གྲོས་བྱེད་པའི་ཚེ་རྒན་མོ་གཅིག་ན་རེ། ངའི་ཁྱིམ་ན་ནཱ་རོ་པ་བཞུགས་ཟེར། དེར་དགེ་འདུན་གྱིས་གསོལ་བ་བཏབ་པས་སློབ་དཔོན་གྱི་ཞལ་ནས་བསྟན་པ་འཇིག་ལ་ཁད་དམ་ང་ཡོད་པའི་སར་གཅེར་བུ་པ་འོང་བ་ན། ནཱ་རོ་པས་གཅེར་བུ་པ་ཕམ་པར་བྱའོ། །ཞེས་གསུངས་ཏེ། སྔར་གྱི་སློབ་དཔོན་གྱིས་གསུངས་པ་དྲན་ཏེ། ཞལ་གྱིས་བཞེས་སོ། །དེར་གཅེར་བུ་པ་འོང་དུ་མ་བཏུབ་པ་ལ་ཁོའི་ལྷ་ཁང་གི་གམ་དུ་རྒོལ་བ་དང་། ཕྱིར་རྒོལ་བ་དང་། དཔང་པོ་རྒྱལ་པོ་གསུམ་གྱི་ཁྲི་བཤམས་ཏེ་རྩོད་པ་བྱས་པས། སློབ་དཔོན་ཅུང་ཞིག་ཞན་ཞན་འདྲ་བས། སློབ་དཔོན་གྱི་ཐུགས་ལ་ང་ལྟ་བུའི་སྨྲ་བའི་དབང་ཕྱུག་ཞེན་པ་ལྟར་འདུག་པ་ཅི་ཡིན་སྙམ་ཏེ་བསམ་པས། སྔར་སློབ་དཔོན་གྱི་གསུང་བཅག་པའི་ཉེས་པ་དྲན་ནས་བཟོད་གསོལ་བྱས་ཏེ་ཡིད་ཀྱི་གསོལ་བ་བཏབ་པས། སློབ་དཔོན་ཕྱག་གཡོན་པར་མིའི་ཐོད་པ་རློན་པ་བཅད་མ་ཁད་གཅིག་ཐོགས་ནས་བྱོན་པ་ལ་ཕྱག་འཚལ་བས། གཅེར་བུ་ན་རེ། སངས་རྒྱས་པ་སྙིང་རྗེ་དང་བྲལ་བ་སྲིན་པོའི་གཟུགས་ཅན་འདི་ལྟ་བུ་ལ་ཕྱག་འཚལ་བ་དེ་ཉིད་ཀྱིས་ཕམ་པའི་གནས་སུ་གྱུར་ཏོ་ཞེས་ཟེར་རོ། །དེར་སློབ་དཔོན་ཏི་ལོ་པའི་ཞལ་ནས་ཕམ་ཕམ་ཞེས་གསུངས་ཏེ། ཁོའི་ལྷ་ཁང་དྷེའུ་ལ་ཞེས་བྱ་བ་མཆོད་རྟེན་གྱི་གཟུགས་འདྲ་བ་ཟུར་བརྒྱད་དང་གསུམ་ཐོག་ཡོད་པ་ལ་སྡིག་མཛུབ་ལན་གསུམ་བྱས་པས་ཐོག་གསུམ་ཀ་འགྱེལ་བས་གཅེར་བུ་པ་རྣམས་སྐྲག་སྟེ་ཐམས་ཅད་ཀྱིས་སློབ་དཔོན་གྱི་ཞབས་ལ་ཕྱག་འཚལ་ཏེ་སྐྱབས་འཚལ་ལོ། །གཅེར་བུ་པ་ཐམས་ཅད་སངས་རྒྱས་ཀྱི་བསྟན་པ་ལ་བཙུད་དོ། །དེར་སློབ་དཔོན་གྱི་ཞལ་ནས་ད་ཁྱོད་ཀྱི་སྐྱེ་བ་འདི་ལ་མཆོག་གི་དངོས་གྲུབ་ཐོབ་པའི་སྐལ་བ་མེད་ཀྱིས་ད་ཁྱོད་ཀྱིས་ཆོས་སྟོན་ཞིག་དང་། དེས་འགྲོ་བ་མང་པོ་ལ་ཕན་པར་འགྱུར་ཏེ། ཁྱོད་པས་ཀྱང་སློབ་མ་དང་། དེའི་སློབ་མ་ནས་མར་རིམ་པ་བཞིན་དུ་ཕན་ཇེ་ཆེ་ཇེ་ཆེར་འགྱུར་ལ། བར་དོར་ཕྱག་རྒྱ་ཆེན་པོ་འགྲུབ་པར་འགྱུར། ཞེས་གསུངས་ཏེ་མི་སྣང་བར་གྱུར་ཏོ། །དེར་ནཱ་རོ་པས་ཀྱང་བཤད་པ་དང་སྒྲུབ་པ་གཉིས་ཀ་མཛད་པ་ལས་རྟོགས་པ་སྐྱེས་ཏེ་གླུ་བླངས་པ་ནི། འཆར་བ་མེད་ཅིང་ནུབ་པའང་མེད། །ཉིན་མོ་མེད་ཅིང་མཚན་མོའང་མེད། །བླ་མའི་རྟོགས་པས་རྨོངས་པ་བཅད་ནས་སོང་། །གར་འགྲོ་གང་དུ་གནས་པ་མ་ཤེས་ཏེ། །བདེ་ཆེན་གྱིས་ནི་དབང་པོའི་གྲོང་འདི་བཅོམ། །བསམ་དུ་མེད་པའི་རྣལ་འབྱོར་དེ་ལས་སྐྱེ། །དེ་ལ་བདག་གིས་ཅི་ཞིག་བསྟན་པར་བྱ། །ཆོས་རྣམས་སྟོང་ཞིང་རང་ཡང་རྣམ་པར་བྲལ། །གང་དང་གང་བལྟས་རྟག་དུ་དེ་ཡིན་ཏེ། །གཉུག་མའི་ཡིད་ནི་གདོད་ནས་སྟོང་པར་སོང་། །རྒྱུ་དང་འབྲས་བུ་བཏང་སྙོམས་དག་ཏུ་དོར། །འདིའི་ཁྱད་པར་ཏཻ་ལོ་པ་དང་ངའོ། །ཞེས་གསུངས་སོ། །དེ་ལྟ་བུའི་སློབ་དཔོན་དེ་ཡང་ཕྱག་རྒྱ་ཆེན་པོའི་དངོས་གྲུབ་མ་ཐོབ་ཀྱང་རྒྱལ་པོ་དཔུང་དང་བཅས་པ་རེངས་པར་ནུས་པ་དང་། ཚོགས་ཀྱི་འཁོར་ལོ་ལ་སོགས་པའི་དུས་སུ་ཤིང་ཐོག་ལ་སོགས་པ་བཀུག་ནུས་པ་དང་། སྦྱིན་སྲེག་གི་ཐབས་ཀྱི་ནང་དུ་ལྷ་སུམ་ཅུ་རྩ་བདུན་ཞལ་བལྟ་ནུས་སོ། །ཏིང་ངེ་འཛིན་གྱི་རྟོགས་པ་བརྟན་པར་ཐོབ་པས་དངོས་གྲུབ་ཐོབ་པར་ཀྱང་གྲགས་ཤིང་། པུར་སྦྱངས་པའི་ཤུལ་དུའང་ཟླ་བ་རེ་ཚེས་ཀྱི་བར་དུ་དུས་དུས་སུ་ལྷའི་མཆོད་པ་འོང་སྟེ། རོལ་མོ་སྒྲ་དང་མེ་ཏོག་གི་ཆར་དེང་སང་གི་བར་དུའང་ཀུན་གྱིས་མཐོང་ཞིང་ཐོས་པ་འོང་བ་ཡིན་ནོ། །དེ་ལྟ་བུའི་ཆེ་བའི་ཡོན་ཏན་དང་ལྡན་པའི་དཔལ་ནཱ་རོ་ཏ་པའི་སློབ་མ་དཔལ་ཕམ་མཐིང་པ་སྐུ་མཆེད་བཞི་ཡིན་ཏེ། དེའང་རིགས་མཐོ་བྱ་བ་ཡིན་ལ། མཆེད་རྣམས་ཀྱི་ཆེ་ཤོས་དགེ་སློང་དྷརྨཱ་མ་ཏི་ཆོས་ཀྱི་བློ་གྲོས་བྱ་བ་ཡིན་ཏེ། དེས་དཔལ་ནཱ་རོ་པའི་སྤྱན་སྔར་ལོ་བཅུ་གཉིས་བཞུགས་ཏེ། དེ་གདན་འདྲེན་དུ་དེའི་སློབ་མ་དགེ་སློང་འཇིགས་མེད་གྲགས་པ་ཞེས་བྱ་བ་དེས་བྱོན་ཏེ། ཁྱོད་ངའི་བླ་མའི་སྤྱན་སྔར་སྡོད་ཅིག ཁོ་བོ་ལ་བླ་མའི་གསུང་གིས་ཁྱོད་ཆོས་མ་བཤད་པར་རྒྱའི་རི་བོ་རྩེ་ལྔ་ལ་ཕྱིན་ན་དངོས་གྲུབ་ཐོབ་བོ་གསུངས་པས་དེར་འགྲོ་གསུངས་ནས་དེར་བཞུད། དེ་ནས་ཕྱིས་གཏམ་མ་ཐོས་པས་ཇི་ལྟར་སོང་ཆ་མེད་དོ། །དེ་ནས་འཇིགས་མེད་གྲགས་པས་ནཱ་རོ་པའི་སྤྱན་སྔར་ལོ་དགུ་བཞུགས། དཔལ་ལྡན་དགྱེས་པའི་རྡོ་རྗེ་དང་། གཤིན་རྗེ་གཤེད་དང་། གསང་བ་འདུས་པ་ལ་སོགས་པ་མཁས་པར་བསླབས། ཁྱད་པར་དུ་འཁོར་ལོ་བདེ་མཆོག་གི་སྒོ་ནས་དམན་པ་དང་འབྲིང་གི་དངོས་གྲུབ་ཀྱང་ཐོབ་པར་མཛད་དོ། །དེ་བ་ཡུལ་ན་ཨ་དེས་པ་ཆེན་པོ་ཞེས་བྱ་བར་ཡང་གྲགས་སོ། །དཔལ་ཕམ་མཐིང་པ་ཞེས་བོད་ལ་གྲགས་པ་དེ་ཡིན་ནོ། །དེའི་སློབ་མ་དུས་ཀྱི་འཁོར་ལོ་བ་ཡང་ཟེར། བལ་པོ་མེ་ཏྲི་བ་ཡང་ཟེར་བ་ཡིན་ཏེ། དེས་གཅེན་སྤྱན་འདྲེན་དུ་བྱོན་པས་ཁྱོད་ཀྱིས་ངའི་བླ་མར་བརྟེན་གསུངས་ནས་དེས་ཀྱང་ནཱ་རོ་པའི་སྤྱན་སྔར་ལོ་ལྔ་བཞུགས་སོ། །དེ་སྤྱན་འདྲེན་དུ་ཆུང་ངུ་ང་ཐང་ཆུ་བ་བྱས་པས་ཕྱིན་ཏེ་དེས་ཀྱང་དཔལ་ནཱ་རོ་ཏ་པ་ལ་དབང་བསྐུར་བ་ཙམ་ཐོབ། རྒྱུད་དང་མན་ངག་ལ་སོགས་པ་མང་དུ་ཐོས། ཐམས་ཅད་ནི་ཚར་བར་མ་ཐོས། ཕམ་མཐིང་པའི་ཆེ་བའི་ལོ་རྒྱུས་ལ་གཅུང་པོ་དེ་བ་ཡུལ་དུ་བྱོན་པ་དང་། དེ་ནས་ཇོ་བོ་ཆེན་པོ་ན་རེ། ཁྱོད་ངག་གི་དབང་ཕྱུག་བསྒྲུབས་གསུངས་ནས་སྒྲུབ་པ་བྱས་ནས་སྒྲུབ་གཡོག་དང་བཅས་ཏེ་ཕྱིན་ནས་མེ་ཏོག་སྐྱུར་བས། མེ་ཏོག་ཡར་ལོག་ནས་བྱུང་ཡང་ཇོ་བོ་ཡེངས་ནས་མ་མཐོང་། སྒྲུབ་གཡོག་པ་བལ་པོ་ཐུགས་རྗེ་ཆེན་པོས་བྱེད་པས་མཐོང་སྟེ་རང་བཏུང་ངམ་སྙམ་པ་ལ། ཇོ་བོ་ཆེན་པོས་སྐྱོན་དུ་དོགས་ནས་མ་འཐུངས་ཏེ་བྱུང་ངོ་བྱས་པས་ཚོར་ཏེ་མར་ལོག་པ་ལ་འཐུངས་པས་ངག་གི་དབང་ཕྱུག་ཆེན་པོ་མ་གྲུབ་སྟེ། འོན་ཀྱང་ཚིགས་བཅད་རྩོམ་པ་ལ་ཐོགས་པ་མེད་པ་བྱུང་ངོ་། །དེ་ལ་ངག་གི་དབང་ཕྱུག་བསྒྲུབས་པས་ཕྱིས་ངག་གི་དབང་ཕྱུག་ཀྱང་ཟེར་རོ། །ངག་གི་དབང་ཕྱུག་ལ་དཔལ་ཕམ་མཐིང་པའི་ཞལ་ནས། ཁྱོད་ཀློག་སྐྱ་ཤེས་རབ་རྩེགས་དང་འགྲོགས་ལ། བོད་དུ་སོང་ལ་འདིར་རྒྱུན་བཞག་གི་མེ་དང་། ཚེས་བཅུའི་མཆོད་པ་མ་ཆག་པར་བྱེད་འཇུག་པས་ནོར་ཚོལ་གསུངས་ནས་ཐང་ཆུ་བས་ཀློག་སྐྱ་དང་འགྲོགས་ཏེ་དམྱལ་ཡན་ཆད་དུ་བྱོན། དེའི་དུས་སུ་ཇོ་བོ་བྷ་རྡན་ཏ་གཡོག་པོར་ཡོད་སྐད། དེར་བྷ་རྡན་ཏས་ངུར་མིག་ཏུ་རྟ་གསོ་ཞིང་བསྡད། བྷ་རྡན་ཏས་བྲང་ཏི་ལ་ཆོས་གསན་ཏེ་ཕྱིས་པཎྜི་ཏ་བྱས་ཏེ་འོངས་ཙམ་ན་སློབ་དཔོན་གྱིས་ངའི་སྣེ་ལེན་གྱིས་ཤིག་ཟེར། ཕྱིས་མྱུར་བར་ཐོས་པ་འཛིན་པའི་དངོས་གྲུབ་ཐོབ་ཏེ་པཎྜི་ཏར་སོང་། དེར་གསེར་སྲང་ལྔ་བརྒྱ་རྙེད་དེ་ལོག་ནས་ཕྱིན་ནས་རྒྱུན་བཞག་གི་མེ་དང་ཚོགས་ཀྱི་འཁོར་ལོ་ད་ལྟའི་བར་དུ་ཡང་མ་ཆད་པར་ཡོད་པ་ཡིན་ནོ། །དུས་ཕྱིས་ཇོ་བོ་ཐང་ཆུ་ལ་ཤ་བཀྲའི་ནད་ཅེས་བྱ་བ་བྱུང་སྟེ། དེའང་ཀློག་སྐྱ་དང་གཉིས་ཀྱིས་པད་མའི་རྫིང་བུ་གཅིག་ཏུ་རྐྱལ་བྱས་པས་ལན་ནམ་ཟེར། བོད་དུ་བྱོན་པའི་དུས་སུ་བདེ་མཆོག་གི་ཐང་སྐུ་བསྣམས་པ་དེའི་དུར་ཁྲོད་བརྒྱད་ལ་ཀླུ་དད་རིག་མ་དང་བཅས་པ་ཡོད། དེ་ལ་ཞལ་ཁེབས་ཆུང་བས་མ་ཁེབས་པས་སྣོད་མིན་གྱིས་མཐོང་བས་ལན་ནམ་ཟེར། སེང་གེ་སྒྲའི་སྒྲུབ་པ་མཛད་པས་ནད་དེ་ལས་གྲོལ་ལོ། །དེ་ནས་ཕྱིས་རྣལ་འབྱོར་པའི་ཆ་བཟུང་ནས་ཅི་བདེར་གནས་ནས་སྒྲུབ་པ་བྱེད་ཅིང་ཡོད་པ་ལས། ལན་གཅིག་དེ་ཧེའི་ཐང་ལ་བསྡད་ཙམ་ན་རྒྱལ་པོའི་བཙུན་མོ་ཤིང་ཀུན་ལ་མཆོད་པ་བྱེད་དུ་བྱུང་བ་ལ་ཞ་མ་ཕུད་པས་བཙུན་མོའི་འཁོར་རྣམས་ཀྱིས་བརྡུངས་པས་འགྲོ་མ་ནུས་ནས་ཐང་ལ་རི་བོ་བཞིན་དུ་སོང་ངོ་། །དེ་འཕྱི་བའི་བར་དུ་ཁྱིམ་དུ་མ་བྱུང་སྟེ་བཙལ་བས་ཐང་སྟེང་ལ་རོ་བཞིན་དུ་འདུག་པ་ལ་ཁྱོགས་ལ་སྟེགས་ཏེ་འོངས་སོ། །དེར་ཨ་དེས་པའི་ཞལ་ནས་ཁྱོད་ཀྱང་འཇིག་རྟེན་ཡུལ་ཆོས་དང་འགལ་བ་བྱ་བའི་དོན་མེད། བཙུན་མོའི་འཁོར་རྣམས་ཀྱང་རྣལ་འབྱོར་པ་བརྡུང་བའི་དོན་མེད་དེ་རྣལ་འབྱོར་པ་མི་ཁོངས་སུ་མ་ཆུད་པ་ཡིན་མོད། ད་འདི་ལ་ནུས་པ་མ་བསྟན་ན་བསྟན་པ་ལ་གནོད་གསུངས་ནས། འཇིག་རྟེན་དང་འཇིག་རྟེན་ལས་འདས་པའི་གཏོར་མ་གཉིས་བཤམས་ཏེ་སྒོ་དམ་པར་གདམས་ནས་ང་ལ་སུ་ཡང་མ་བོས་གསུངས་ནས་མཉམ་པར་བཞག་གོ །དེར་རྒྱལ་པོའི་བཙུན་མོ་རང་གི་ཁང་པར་ཕྱིན་པ་དང་། སྨྱོས་ཏེ་དེ་ནས་ལུས་ངག་རེངས་སེམས་མྱོས་པར་གྱུར་པས། དེ་ཙམ་ཞེས་བྱས་པས། འཁོར་རྣམས་ན་རེ། དེ་རིང་རྣལ་འབྱོར་པ་གཅིག་བརྡུངས་ཏེ། ཨ་དེས་པའི་གཅུང་པོ་ཡིན་པར་འདུག དེས་ལན་པ་ཡིན་ཏེ་འོང་ཟེར་ནས་མོས་གུས་བྱས་པས་བདེ་སྟེ། འབྲས་མི་ཁུར་བཞི་བཅུ་དང་དེའི་ཆ་རྐྱེན་དང་བཅས་ཏེ་བཟོད་པར་གསོལ་བ་ལ་འོངས་ཏེ་དེའི་མཚན་ཕྱེད་ན་རྔ་བརྡུངས་པ་དང་། དུང་འབུད་པ་དང་མང་པོ་ཐོས་པས་ཐང་ཆུ་བ་སྐྲག་སྟེ། དེ་རིང་རྒྱལ་པོ་མེད་པས་བརྡུངས་པ་ཡིན། དེ་རྒྱལ་པོས་ཐོས་པ་ལས། ང་ལ་ཆད་པ་སྤྱོད་དུ་འོངས་པ་ཡིན་པས། ཨ་དེས་པ་ཅན་དུ་སྐྱོལ་གསུངས་ནས་བསྐྱལ་བས་ཅི་ཡང་མི་འོང་གི་སྐྲག་མི་དགོས་གསུངས་སོ། །དེར་རྒྱལ་པོ་དང་བཙུན་མོ་གཉིས་ཀས་ཞབས་ལ་འཇུས་ཏེ་དབང་ཞུས་དེ་བསྐུར་བས་བཙུན་མོའི་དོན་དུ་གོ་ཆའི་དཔའ་བོ་དྲུག་གི་སྒྲུབ་ཐབས་དང་། དེའི་བསྟོད་པ་གཅིག་ཀྱང་མཛད། དེ་རྒྱ་གར་དུ་ཁྱེར་བས་སྒྲ་དང་ཚད་མ་བ་ཆེན་པོ་སུས་ཀྱང་སྐྱོན་མ་ཐོག དེ་དུས་དཔལ་ནཱ་རོ་པ་ནི་མི་བཞུགས། ལན་གཅིག་འཛམ་བུའི་གླིང་ན་ཁོང་ལས་ཆེ་བ་མི་བཞུགས་པར་གྲགས་སོ། །ཡང་བོད་རྣམས་ཀྱིས་ཀྱང་ཁོ་དགྱེས་པས་ཕྱི་བའི་ཤ་ཁྱེར་ཀྱིན་འགྲོ་བས། ལན་གཅིག་དུས་ཀྱི་མཆོད་པའི་གཏོར་མ་ལ་ཕྱི་བའི་ཤ་ཕུལ་བས་དེ་གཏོར་སྐྱེལ་གྱི་ཁར་བཅུག་པས་སྨྱོས་ཏེ། ཧ་ཧ་ཧི་ཧི་ཟེར་ཞིང་གཏོར་མ་ལག་པར་བཟུང་སྟེ་ལོག་ནས་བྱུང་བ་ལ་བལྟས་པས། ཁ་ན་ཕྱི་པའི་ཤ་འདུག་པ་དབྱུང་བས་ཞིའོ། །ཡང་དེའི་དུས་སུ་གྲུ་ཤ་ཤེར་པོ་དང་བ་ཤ་རྒྱ་གར་རྩེགས་གཉིས་ཀྱིས་ཕྱིན་ཏེ། ཇོ་བོ་ལ་བདེ་མཆོག་ཞུས་པས། ཇོ་བོ་ན་རེ། ཁྱེད་ང་ལ་དབང་བསྐུར་ཞུས། སློབ་མ་ལ་བཤད་པ་མི་བྱེད་ན་མི་བཤད་བྱས་པས་དབང་བསྐུར་ཞུ་མ་ནུས་པས་ཚོགས་པ་ལ་བཤད་པ་ལས་མ་བཤད་དོ། །དེར་ཡི་གེ་ཞུ་བའི་དུས་སུ་ཚོགས་བྱས་པའི་སར་ཁོང་རང་གཉིས་ཀྱི་གླུ་བླངས་ཏེ། སྒྲ་ཙམ་དོན་ལ་མེད་པ་དེ། །བལ་པོ་ཕམ་མཐིང་མ་ཡིན་ནམ། །གླེན་པ་ཁྱོད་ལ་ཅི་བྱ་ཡོད། །ངེད་རང་རྒྱ་གར་ཡུལ་དུ་འགྲོ། །བྱས་ཤིང་གླུ་བླངས་པ། འཇིག་རྟེན་པའི་གཏོར་མ་ནམ་མཁའ་ལ་འཕར་ཞིང་འདུག་པས། ཇོ་བོ་ན་རེ་འདི་ཅི་ཡིན་གསུངས་པ་ལ། ཇོ་བོའི་གམ་ན་བལ་པོ་བོད་སྐད་ཤེས་པ་གཅིག་ཡོད་པས་འདི་སྐད་ཟེར་ཞིང་འདུག་བྱས་པས། ཇོ་བོ་ན་རེ་གདན་འདྲེན་ཁ་ནི་ངས་དབང་བསྐུར་གྱི་ངས་སློབ་མ་ལ་བཤད་ན་བསྟན་བྱས་པ་ལ་ཁྱེད་རང་གིས་མ་ནུས་པ་ཡིན་པས་ད་ཁྱེད་རང་སོང་གསུངས་ནས་ཕྱིན་པས་གཉིས་ཀ་གངྒཱ་མ་རྒལ་བར་ཉིན་ཞག་ཕྱེད་ཕྱེད་ཀྱི་ནད་ཀྱིས་བཏབ་ནས་ཤི། ཡང་ནགས་གསེབ་ན་མར་དུག་སྦྲུལ་ལ་ཆིབས་ནས་བྱོན་པ་དང་། ཡང་བལ་ཡུལ་གྱི་བྱང་ཕྱོགས་དེར་ཙན་ཏི་ཀའི་སྐུ་རང་བྱུང་གཅིག་བྱུང་། དེ་ལ་རྩིས་མཁན་རྣམས་ན་རེ། འདི་ལ་སྲོག་ཆགས་བྱེ་བ་གཅིག་གི་མཆོད་སྦྱིན་མ་བྱས་ན་ལོ་གསུམ་ན་བལ་པོའི་ཡུལ་སྟོང་ནས་འགྲོ་ཟེར། དེར་རྒྱལ་པོ་བྲེད་ནས་སྲོག་ཆགས་བྱེ་བ་གཅིག་ནི་མེད། ཇི་ལྟར་བྱ་སྙམ་པ་དང་། བླ་མ་ཕམ་མཐིང་པ་ལ་ཞུ་བ་མིན་པ་ཐབས་མེད། ཞུས་པས་གནང་ནས་སྦྱིན་སྲེག་གི་ཡོ་བྱད་སྐྱོལ་ཞིག་གསུངས་ནས་རྒྱལ་པོས་ཏིལ་མི་ཁུར་བཅོ་བརྒྱད་དང་བཅས་པའི་ཚོགས་ཀྱི་འཁོར་ལོ་དང་སྦྱིན་སྲེག་གི་ཡོ་བྱད་བསྐྱལ་ནས། སྦྱིན་སྲེག་མཛད་པའི་དུས་སྒྲུབ་གཡོག་ཀུན་གྱིས་ཐུན་མོང་དུ་ཀུན་གྱིས་མཐོང་བར་ཐབ་ཀྱི་ནང་ན་ཙན་ཏི་ཀའི་སྐུ་འདུག་པ་ལ་ཕྱག་ཏུ་ཏིལ་བཞག་པ་རྣམས་ཏིལ་འབྲུ་རེའང་། ར་དང་ལུག་ལ་སོགས་པའི་སྲོག་ཆགས་སུ་སོང་ནས། དེ་ཙན་ཏི་ཀའི་ཁར་སྟེར་བ་ཐམས་ཅད་ཀྱི་མཐོང་ནས་ཙན་ཏི་ཀ་གནོད་པ་མེད་པར་གྱུར་པ་ཡིན་ནོ། །གཞན་ཡང་ཇོ་བོས་ཚོགས་ཀྱི་དུས་སུ་ཆང་འགུགས་ནུས་པ་དང་། ཤིང་ཐོག་འགུགས་ནུས་པ་ལ་སོགས་པ་དམན་པ་དང་འབྲིང་གི་དངོས་གྲུབ་བསམ་གྱིས་མི་ཁྱབ་པ་ཐོབ་པ་ཡིན་ནོ། །དེ་ལྟ་བུ་དེ་ལ་བླ་མ་གུང་ཐང་པས་གསན་ཏེ། ཡུན་རིང་ནི་མ་བཞུགས། འོན་ཀྱང་དཔལ་ནཱ་རོ་ཏ་པ་དངོས་གྱི་སློབ་མ་ཁ་ཆེ་བྱང་ཆུབ་བཟང་པོ་བྱ་བ་དང་། ཨ་དེས་པའི་ནུ་བོ་དཔལ་མེ་ཏྲི་བ་ཡང་ཟེར། དུས་འཁོར་བ་ཟེར་བ་དང་། ངག་གི་དབང་ཕྱུག་ཟེར་བ་དང་གཉིས་ཏེ་གསུམ་ལ་གསན། སྤྱིར་ཆོས་ཀྱི་དོན་ལ་དཔལ་ཕམ་མཐིང་པ་ཅན་དུ་ལོ་བཅོ་བརྒྱད་བཞུགས་པའི་ཀློག་སྐྱ། ལོ་ཙྪ་བ་ཆེ་བ་ཙམ་ཡིན་གསུང་། ཕྱིས་ཇོ་བོ་བྷ་རྟན་ཏ་ལ་ཡང་གསན་ཏེ། སྤྱིར་བླ་མ་མལ་གྱིས་བདེ་མཆོག་རྩ་བའི་རྒྱུད་བདུན་ཅུ་རྩ་གསུམ་གསན་ཏེ་ཐམས་ཅད་ལ་ལེའུ་རེ་ལ་ཚོགས་རེ་མཛད་དོ། །རིན་ཆེན་རྡོ་རྗེའི་ཆོས་རྣམས་ཁོང་ཉིད་ཀྱི་དབོན་པོ་ཇོ་བོ་མ་ཧཱ་ཛ་ན་ལ་གསན། བླ་མ་མལ་གྱིས་ཡི་གེ་བདུན་པའི་ལས་ཚོགས་ཐོགས་པ་མེད་པར་གྲུབ་པར་གྱུར་ཏོ། །བསྐྱེད་པའི་རིམ་པ་ལ་བརྟན་པ་ཐོབ། སྒྲུབ་པ་ལ་བརྩོན་པས་གྲོངས་ཀའི་བར་དུ་མཚན་མོ་མགོ་རྔས་ལ་མི་འབེབས། ཐུན་བཞིའི་རྣལ་འབྱོར་མ་ཆག་པར་འཛད། གྲོངས་པའི་ཚེ་རྒྱན་དྲུག་བཏགས་ནས་གར་མཛད་ཅིང་གཤེགས། ནམ་མཁའ་ལ་སྒྲ་དང་འོད་མང་པོ་བྱུང་བ་ཡིན་ནོ། །དེའི་སྤྱན་སྔར་བདག་གི་བླ་མ་བྱང་ཆུབ་སེམས་དཔའ་ལོ་ཉེར་དྲུག་བཞུགས། དཔལ་བདེ་མཆོག་རྩ་བའི་རྒྱུད་ལ་ལེའུ་རེ་ལ་ཚོགས་རེ་བྱས་ནས་གསན། སྤྱིར་བླ་མ་ལོ་ཙཱ་བས་བོད་དུ་ཆོས་སློབ་མ་ལ་ཚར་བདུན་ལས་མ་བཤད་པ་ལ་ལྔ་བླ་མས་གསན་ནོ། །གཞན་ཡང་དཔལ་བདེ་མཆོག་འཁོར་ལོའི་ཆོས་བསྐོར་མ་འགྱུར་བ་དང་། གཤིན་རྗེ་གཤེད་ལ་སོགས་པའི་ཆོས་དཔག་དུ་མེད་པ་དང་། ཡན་ལག་བརྒྱད་པ་ལ་སོགས་པའི་སྨན་དཔྱད་མང་པོ་གསན་ནོ། །དེ་དག་གིས་ནི་གཞུང་འདི་བརྩམས་པའི་རྣལ་འབྱོར་གྱིས་དབང་ཕྱུག་ལཱུ་ཧི་པ་བརྒྱུད་པ་དང་བཅས་པའི་གཏམ་རྒྱུད་བླ་མའི་གསུང་བཞིན་བྲིས་སོ། །བླ་མ་བརྒྱུད་པའི་ལོ་རྒྱུས་འདི་རྣམས་སྔར་ཕྱོགས་གཅིག་ཏུ་བསྒྲིགས་པ་མ་མཛད་དེ། སྤྲོས་པ་ལ་དགའ་ཞིང་འཆད་པ་དང་ཉན་པར་སྤྲོ་བ་རྣམས་ཀྱི་དོན་དུ་བཙུན་པ་…ཤར་པ་ཆེན་པོ་རྡོ་རྗེ་འོད་ཟེར་གྱིས་བླ་མ་རྣམས་ཀྱི་གསུང་བཞིན་དུ་ཕྱོགས་གཅིག་དུ་བསྒྲིགས་ནས་བྲིས་པའོ། །བླ་མ་དམ་པ་རྣམས་ཀྱིས་ཐུགས་རྗེས་བཟུང་ཞིང་བྱིན་གྱིས་བརླབས་ནས་དངོས་གྲུབ་ཐོབ་པར་གྱུར་ཅིག། །།དགེའོ།། །